Utusan Khas ASEAN akan hadir mesyuarat 'tidak rasmi' mengenai Myanmar

BANGKOK, 22 Disember- Utusan Khas ASEAN yang ditugaskan untuk menyelesaikan krisis Myanmar menghadiri mesyuarat tidak rasmi di Thailand.Kemboja berkata sumber dari kerajaan Thailand, memberitahu bahawa Menteri Luar Junta akan menghadiri mesyuarat tersebut.Mesyuarat di Thailand itu diadakan sejurus selepas Majlis Keselamatan Pertubuhan Bangsa Bersatu menerima pakai resolusi pertamanya mengenai Myanmar yang menggesa "hentikan segera semua bentuk keganasan".ASEAN setakat ini mengetuai usaha diplomatik untuk menyelesaikan kemelut yang melanda Myanmar sejak rampasan kuasa tentera tahun lalu.

(Aung San Suu Kyi yang digulingkan oleh junta tentera/Foto fail/AFP)

Bagaimanapun, terdapat sedikit kemajuan dalam "konsensus lima mata" yang dipersetujui dengan junta pada April 2021, dengan blok serantau itu berusaha untuk mencari kaedah untuk menguatkuasakannya.Kementerian Luar Negeri Kemboja, berkata Prak Sokhonn, diplomat tertinggi dan utusan khasnya, akan mengambil bahagian dalam mesyuarat di Bangkok atas permintaan rakan sejawatannya dari Thailand, Don Pramudwinai."Semasa rundingan tidak rasmi itu, ahli mesyuarat dijangka berbincang secara terbuka dan berterus terang tentang cara mempercepatkan pelaksanaan 'Konsensus Lima Perkara (5PC)' ke atas Myanmar," kata kementerian itu dalam satu kenyataan.Sumber kerajaan Thailand memberitahu AFP, Menteri Luar Junta, Wunna Maung Lwin, akan menghadiri mesyuarat itu. Ia akan menjadi lawatan pertamanya ke luar negara sejak melawat China pada Mac lalu. Bagaimanapun, Kementerian luar Thailand tidak memberikan sebarang komen berhubung perkara itu.Junta Myanmar juga tidak memberi respon sama ada Wunna Maung Lwin akan menghadiri mesyuarat itu.Dalam pada itu, tiada tanda-tanda ahli lain dari 10 negara blok ASEAN akan hadir.Pada masa sama, 15 anggota Majlis Keselamatan PBB yang tidak sehaluan selama beberapa dekad mengenai Myanmar, namun semalam ia juga menggesa agar bekas pemimpin Aung San Suu Kyi dibebaskan dan "semua banduan yang ditahan sewenang-wenangnya".Sebanyak 12 ahli mengundi menyokong, dengan ahli tetap China dan Rusia, serta India, berkecuali.- AFP


Ukraine zahir penghargaan kepada AS atas sokongan dalam perang dengan Rusia

(Presiden Ukraine, Volodymyr Zelensky berucap pada mesyuarat bersama Kongres pada lawatan luar negara ke Amerika Syarikat/ AFP)

WASHINGTON DC, 22 Disember - Presiden Ukraine, Volodymyr Zelenskyy menzahirkan penghargaannya kepada Amerika Syarikat (AS) atas sokongan negara itu dalam peperangan Ukraine dengan Rusia.Beliau berada di Washington dalam lawatan luar negara yang pertama sejak perang bermula pada Februari.Presiden Amerika Syarikat, Joe Biden menyambut lawatan Zelenskyy ke White House pada Rabu sebagai solidariti pemimpin menentang pencerobohan Rusia ke atas Ukraine.

(Presiden Ukraine, Volodymyr Zelenskyy dan Presiden Amerika Syarikat, Joe Biden dalam sidang media bersama di White House/ AFP)

Dalam sidang media bersama, Biden berikrar untuk memperkukuh pertahanan Ukraine, terutamanya di ruang udara.Kongres juga bakal memuktamadkan pakej bantuan baharu bernilai AS$45 bilion bagi Ukraine menjelang tahun baru nanti.Biden turut mengumumkan bantuan bernilai lebih AS$1.8 bilion daripada dana yang diperuntukkan sebelum ini bagi Ukraine. -REUTERS


Perancis beri latihan kepada staf hospital, halang serangan siber

PARIS, 22 Disember- Kerajaan Perancis melancarkan program latihan besar-besaran bagi melatih staf hospital, mengenai kaedah mengatasi serangan penggodam. Ia susulan beberapa siri serangan siber dilancarkan ke atas fasiliti perubatan negara itu.Menurut kenyataan bersama dikeluarkan Kementerian Dalam Negeri, Kementerian Kesihatan dan Kementerian Perkhidmatan Digital, negara tersebut menyasarkan untuk melengkapkan latihan baharu itu di semua fasiliti kesihatan paling pentingnya menjelang Mei tahun depan."Usaha selanjutnya dibuat untuk menyebarkan amalan terbaik ke seluruh hospital Perancis dalam "tindak balas dan amalan untuk diguna pakai sekiranya berlaku serangan siber", kata kenyataan itu.Pengumuman berkenaan secara tidak langsung menggambarkan kebimbangan terhadap ancaman serangan siber berulang di Perancis.

Dalam kes awal bulan ini, penggodam menyusup masuk ke sebuah hospital awam utama di Versailles di luar Paris, bermakna wad kecemasan terpaksa beroperasi pada kapasiti sekitar 50 peratus dan unit bersalin pada satu pertiga.Dalam kejadian lain, penggodam turut menyasarkan serangan siber terhadap hospital di selatan Paris, di pinggir bandar Corbeil-Essonnes pada Ogos lalu.Hospital awam tidak dapat membayar wang tebusan bawah undang-undang yang menjadikan pembayaran sedemikian tidak sah.Pada Februari tahun lalu, Presiden Emmanuel Macron mengumumkan peruntukan tambahan untuk keselamatan siber dalam sektor kesihatan selepas meningkatnya kebimbangan mengenai kelemahan sistem kesihatan.Beliau menyebut serangan tersebut pada kemuncak pandemik COVID-19 sebagai "krisis dalam krisis".-AFP


PBB luluskan resolusi hentikan semua keganasan di Myanmar

NEW YORK, 22 Disember- Majlis Keselamatan Pertubuhan Bangsa Bersatu (PBB) menerima pakai resolusi mendesak semua keganasan di Myanmar, dihentikan.

Selain, menggesa semua tahanan politik dibebaskan menerusi pelaksanaan pelan damai ASEAN dan membenarkan peralihan demokrasi.Resolusi tersebut "mengesa" junta untuk "membebaskan segera semua banduan yang ditahan sewenang-wenangnya," termasuk Suu Kyi dan bekas presiden Win Myint.Ia juga menuntut "menamatkan segera semua bentuk keganasan" dan meminta "semua pihak menghormati hak asasi manusia, kebebasan asasi dan kedaulatan undang-undang".Resolusi yang dicadangkan Britain tersebut diluluskan dengan 12 undi yang menyokong. Sementara, Rusia, India dan China berkecuali.

(Majlis Keselamatan PBB menerima pakai resolusi mendesak semua keganasan di Myanmar, dihentikan/AFP)

Suu Kyi, 77, telah menjadi tahanan sejak junta tentera menggulingkan kerajaannya hampir dua tahun lalu.“Sebarang peluang bagi Majlis Keselamatan untuk bercakap dengan satu suara yang kuat dan bersatu mengenai sebarang isu, terutamanya mengenai Myanmar amat dialu-alukan,” kata jurucakap Setiausaha Agung Antonio Guterres sebelum pengundian.Setiausaha Negara AS Antony Blinken berkata resolusi itu menghantar "mesej penting" dari dunia bahawa junta "mesti menamatkan keganasannya di seluruh negara" dan membebaskan tahanan."Walaupun kami memuji penerimaan resolusi ini, Majlis masih mempunyai banyak lagi kerja yang perlu dilakukan untuk mencapai penyelesaian yang adil kepada krisis," kata Blinken, sambil menyeru usaha yang lebih besar untuk memulihkan demokrasi.-AFP


Mahkamah Nepal bebaskan Charles Sobhraj

KATHMANDU, 22 Disember- Mahkamah Agung Nepal memerintahkan pembebasan pembunuh bersiri Charles Sobhraj, warga Perancis yang dikenali sebagai "The Serpent", kerana usianya.

Polis berkata, Sobhraj, 78, bertanggungjawab ke atas pembunuhan lebih 20 remaja yang merupakan pelancong Barat di seluruh Asia pada 1970-an dan 1980-an.Modus operasi yang digunakan dengan memasukkan dadah dalam makanan atau minuman mereka.Sobhraj digelar "The Serpent" kerana kebolehannya menyamar selepas melarikan diri dari penjara di India pada pertengahan 1980-an, dimana dia menjalani hukuman 21 tahun atas tuduhan membunuh.

(Charles Sobhraj meninggalkan mahkamah daerah Kathmandu selepas perbicaraannya di Kathmandu 31 Mei 2011/Foto fail/REUTERS)

Dia kemudiannya ditangkap dan dipenjarakan di sana sehingga 1997.Sobhraj kembali ke Perancis selepas dibebaskan dari India dan pada 2003 telah ditangkap di sebuah kasino di ibu negara Nepal, Kathmandu. Dia kemudiannnya didakwa di sana kerana membunuh pengembara Amerika, Connie Jo Bronzich. Dia juga telah ditahan di penjara yang dikawal ketat di Kathmandu sejak 2003.Pada tahun 2021, BBC dan Netflix bersama-sama menerbitkan siri TV iaitu "The Serpent".-REUTERS


Kejadian tular ribuan ikan naik ke darat disiasat

JAKARTA, 22 Disember- Kejadian ribuan ikan naik ke darat yang mengemparkan penduduk di Pulau Bidadari di Kepulauan Seribu, di sini, disiasat Jabatan Keselamatan Makanan, Hal Ehwal Maritim dan Pertanian Jakarta.Ketua jabatan itu, Suharini Eliawati berkata pihaknya telah mengambil sampel ikan terbabit, selain menguji air laut di perairan berkenaan.Suharini berkata hasil pemeriksaan mendapati kualiti air mengandungi nitrit yang agak tinggi.Sementara itu, ujarnya, punca ribuan ikan itu melompat keluar dari laut adalah disebabkan fenomena upwelling atau pembalikan jisim air."Namun, ikan itu masih selamat untuk dimakan kerana tiada apa yang bahaya ditemukan."Cuma kualiti air laut memang tinggi, kalau tidak silap ia nitrit," memetik kenyataan beliau menerusi detikNews.Kejadian berkenaan tular di media sosial sejak Isnin lalu menerusi video berdurasi 1 minit dan 6 saat yang dimuat naik menerusi akaun Instagram 'jakut.info'. "Penduduk mengutip ikan tembing minyak atau temi semahunya secara percuma dan tidak bersusah payah ke laut, malah ada yang mendapat seguni ikan," menurut perkongsian itu.


COVID-19: Penularan gelombang baharu di China membimbangkan

(Orang ramai beratur di luar klinik di Nanjing, di wilayah Jiangsu timur China pada 21 Dis./AFP)

GENEVA, 22 Disember- Pertubuhan Kesihatan Sedunia (WHO) menyuarakan kebimbangan mengenai gelombang baharu penularan COVID-19 di China.Badan kesihatan itu menggesa Beijing mempercepatkan vaksinasi terutama kepada golongan yang berisiko.Ketua Pengarah WHO, Tedros Adhanom Ghebreyesus turut merayu negara berkenaan berkongsi maklumat terperinci mengenai tahap penyakit, kemasukan ke hospital dan keperluan rawatan rapi.Sejak 2020, China telah mengenakan sekatan kesihatan yang ketat 'dasar sifar COVID-19'. Namun, kerajaan menamatkan sekatan berkenaan awal Disember lalu ketika kes positif terus melonjak. Ia sekali gus menyaksikan kes kematian terutama melibatkan golongan yang berisiko seperti warga emas, meningkat secara mendadak.

(Ketua Pengarah WHO, Tedros Adhanom Ghebreyesus/AFP)

Dalam pada itu, pihak berkuasa China berkata bahawa hanya mereka yang mati akibat kegagalan pernafasan yang disebabkan oleh virus itu kini akan dicatat dalam statistik kematian akibat COVID-19.Perubahan dalam kriteria untuk merekodkan kematian akibat virus bermakna kebanyakannya tidak lagi dikira. Rabu lalu, China melaporkan tiada kematian akibat COVID-19 direkodkan pada hari Selasa.Sementara itu, Ketua Kecemasan WHO, Michael Ryan menegaskan keperluan untuk melakukan lebih banyak vaksinasi."Kami telah mengatakan perkara ini selama beberapa minggu bahawa virus yang sangat berjangkit ini sentiasa sukar untuk dihentikan sepenuhnya, hanya dengan langkah kesihatan awam dan sosial"."Kebanyakan negara telah benar-benar beralih kepada pelbagai strategi"."Vaksinasi ialah strategi mengelakkan daripada kesan gelombang Omicron", katanya.-AFP


Bekas setiausaha kem tahanan Nazi dipenjara dua tahun

(Irmgard Furchne dijatuhkan hukuma penjara dua tahun/AFP)

ITZEHOE, 22 Disember- Seorang bekas setiausaha kem tahanan Nazi berusia 97 tahun dijatuhkan hukuman penjara dua tahun selepas didapati bersalah bersubahat dalam pembunuhan lebih 10,000 orang yang dipenjarakan di kem berkenaan semasa Perang Dunia Kedua.Hakim mahkamah Jerman, Dominik Gross berkata kes Irmgard Furchne itu bakal menjadi salah satu perbicaraan terakhir di dunia berkaitan jenayah era Nazi.Perbicaraan Furchne berlangsung selama 40 hari dengan mendengar keterangan daripada 30 mangsa terselamat dan saudara mara tahanan di Stutthof, Poland iaitu dari Amerika Syarikat, Perancis, Austria dan negara Baltik. Pendakwa menyifatkan tindakan wanita itu sebagai pembunuhan kejam dan berniat jahat terhadap tahanan di kem tahanan terbabit.Furchner juga mengaku kepada mahkamah bahawa dia kesal dengan kejadian yang menimpa mangsa.

"Saya minta maaf atas semua yang berlaku," katanya kepada mahkamah wilayah di bandar utara Itzehoe.Furchner yang ketika itu berusia 18 tahun, pernah bekerja di kem tahanan Stutthof sebagai setiausaha kepada komander, Paul-Werner Hoppe antara tahun 1943 dan 1945.

Dia adalah wanita pertama dalam beberapa dekad yang dibicarakan di Jerman atas jenayah era Nazi. -AFP

(Irmgard Furchne mengaku kesal dengan kejadian menimpa mangsa/AFP)


Lebih 200,000 isi rumah terjejas akibat banjir di selatan Thailand

(Agensi bencana mengangkut makanan dan minuman untuk penduduk terjejas banjir di atas bot berikutan hujan lebat di daerah Sungai Kolok di wilayah Narathiwat di selatan Thai pada 21 Disember 2022 / Foto AFP)

PATTANI, 21 Disember- Keadaan banjir di sembilan wilayah di selatan Thailand bertambah buruk apabila jumlah isi rumah terjejas meningkat kepada lebih 200,000, dengan tujuh kematian dilaporkan.Jabatan Mitigasi dan Pencegahan Bencana (DDPM) dalam satu kenyataan memaklumkan 83 daerah di sembilan wilayah - Surat Thani, Nakhon Si Thammarat, Trang, Phatthalung, Satun, Songkhla, Pattani, Yala dan Narathiwat - masih dinaiki air.

(Pekerja agensi bencana mengagih makanan dan minuman untuk penduduk terjejas banjir di daerah Sungai Kolok di wilayah Narathiwat di selatan Thai/ Foto AFP)

“Banjir di selatan Thailand menyaksikan peningkatan mendadak jumlah isi rumah yang terjejas. Sehingga Selasa, sejumlah 205,774 isi rumah terjejas walaupun paras air di banyak kawasan banjir sudah surut,” menurut DDPM.Pihak berkuasa berkaitan akan memeriksa dan menilai infrastruktur yang rosak akibat banjir serta menyediakan bantuan kepada penduduk kampung yang terjejas.- BERNAMA


Indonesia haramkan eksport bauksit

JAKARTA, 21 Disember- Indonesia akan mengharamkan eksport bauksit tahun depan, dalam langkah terbarunya untuk meningkatkan industri pemprosesan domestik kata Presiden Joko Widodo pada Rabu.Negara itu pada 2020 merupakan pengeluar bauksit kelima terbesar dunia dengan hampir 21 juta tan, menurut tinjauan geologi AS. Kebanyakan eksport pergi ke China.Bauksit adalah bahan yang digunakan dalam pembuatan aluminium.“Mulai Jun 2023, kerajaan akan mengenakan larangan ke atas eksport bijih bauksit dan meningkatkan industri pemprosesan dan penapisan bauksit domestik,” kata Widodo kepada wartawan.Beliau berkata kerajaan menyasarkan untuk meniru pembangunan pemprosesan nikel di Nusantara selepas menghentikan eksport mineral mentah itu pada 2020.Sejak itu, negara yang kaya dengan sumber itu telah menarik pelaburan kebanyakannya dari China untuk membina kilang peleburan."Kerajaan terus memperkukuh pemprosesan sumber asli dalam negeri. Eksport bahan mentah akan terus berkurangan, kerana industri hiliran berasaskan sumber asli akan terus dipertingkatkan," katanya.Indonesia, yang pernah menjadi pengeksport bijih nikel terbesar di dunia, terlibat dalam pertikaian perdagangan dengan Kesatuan Eropah berhubung larangan eksport mineral utama, yang digunakan untuk membuat bateri bagi kegunaan kenderaan elektrik, keluli tahan karat dan telefon bimbit.Negara Asia Tenggara itu juga telah dikritik kerana langkah perlindungannya yang bertujuan mengutamakan bekalan dan kestabilan harga di dalam negara. Awal tahun ini, ia melarang penghantaran arang batu dan minyak sawit buat sementara waktu. -AFP


Lelaki terapung 24 jam di lautan dipenuhi jerung dan buaya ditemukan selamat

SYDNEY, 21 Disember- Seorang lelaki yang botnya karam dalam lautan bergelora di pantai utara Australia diselamatkan pada Rabu selepasterapung selama hampir 24 jam di perairan yang dipenuhi ikan jerung dan buaya dengan berpaut pada kayu.Lelaki dari Queensland itu ditemui terapung di Selat Torres dua kilometer (1.2 batu) dari perahunya yang terbalik oleh kru penyelamat udara."Dia berpaut pada kayu", menurut Pihak Berkuasa Keselamatan Maritim Australia.Lelaki yang tidak didedahkan identitinya itu sangat bertuah kerana terselamat, kata pihak berkuasa dalam satu kenyataan.Dia berlepas dari Pulau Getullai (pada hari Selasa) dan gagal tiba di destinasi pada masa yang dijangkakan", kata kenyataan itu.Pencarian oleh pesawat penyelamat lewat Selasa tidak berjaya. Pencarian diteruskan pada sebelah pagi dengan pesawat, helikopter dan kapal polis terlibat.Menjelang lewat pagi "orang yang hilang itu ditemui kira-kira dua kilometer dari perahunya yang terbalik", kata pihak berkuasa.Terdapat hampir 300 pulau di hujung utara Australia.Kebanyakan penduduk pulau itu adalah Orang Asli Pulau Selat Torres, dengan hubungan rapat dengan wilayah di Australia dan Papua New Guinea.- AFP


Sapporo 'rehat' daripada promosi bidaan tuan rumah Olimpik Musim Sejuk 2030

TOKYO, 21 Disember- Bandar Sapporo di Jepun akan berhenti mempromosi bidaan Sukan Olimpik Musim Sejuk 2030 dan mengadakan tinjauan di seluruh negara untuk mengukur sokongan selepas terpalit skandal rasuah pada Sukan Olimpik Tokyo tahun lepas.Tindakan itu dibuat ketika pihak pendakwa terus menyiasat rasuah termasuk dakwaan penipuan bidaan pada temasya musim panas yang ditangguhkan akibat COVID-19 di Tokyo."Berdasarkan kes yang berkaitan dengan Tokyo, ia telah ditentukan bahawa kita mesti menganjurkan sukan yang bersih," Akifumi Kudo, seorang pegawai tempatan.Sapporo telah dilihat venue terbaik untuk menganjurkan Sukan Musim Sejuk buat kali kedua, mendahului saingan Salt Lake City dan Vancouver, tetapi skandal rasuah telah menjejaskan bidaan  itu.Datuk Bandar Sapporo Katsuhiro Akimoto berkata pada Selasa, bandar itu memerlukan masa untuk merangka langkah-langkah antirasuah yang kukuh untuk memenangi sokongan orang ramai."Daripada hanya berlari ke arah matlamat dan menutup mata terhadap sekeliling, kami telah membuat kesimpulan bahawa keutamaan kami adalah untuk menghapuskan sebarang kebimbangan atau keraguan orang ramai," katanya kepada pemberita."Kami akan menyemak semula dan menerbitkan rancangan operasi kami untuk temasya itu, sambil memenuhi kehendak orang ramai,"Awal bulan ini, gabenor Hokkaido, memberi amaran bahawa bidaan itu akan menjadi sukar."Apabila anda mempertimbangkan siri masalah yang berkaitan dengan Sukan Olimpik Tokyo, ia akan menjadi sukar untuk membina momentum dengan perkara-perkara sebagaimana adanya," kata Naomichi Suzuki.Pendakwa raya telah menahan bekas eksekutif temasya Olimpik Tokyo, Haruyuki Takahashi kerana disyaki menerima rasuah sebagai balasan membantu syarikat menjadi penaja acara rasmi.Skandal itu juga membabitkan  syarikat yang mengeluarkan mainan maskot temasya, serta peruncit sut, firma penerbitan dan agensi pengiklanan utama.Bekas perdana menteri Yoshiro Mori, yang meletak jawatan sebagai Ketua Eksekutif Tokyo 2020 selepas membuat komen seksis, menawarkan diri untuk ditemu bual oleh pendakwa raya pada September.Awal bulan ini, Jawatankuasa Olimpik Antarabangsa memutuskan untuk menangguhkan pemilihan tuan rumah untuk Sukan Musim Sejuk 2030, dengan alasan kebimbangan mengenai kesan perubahan iklim.Bandar tuan rumah pada asalnya akan dipilih pada musim luruh 2023.-AFP


Sekumpulan remaja perempuan didakwa bunuh lelaki warga emas

OTTAWA, 21 Disember- Lapan remaja perempuan didakwa membunuh seorang lelaki tua di Toronto.Sarjan Detektif Polis Terry Browne memberitahu pada sidang akhbar bahawa gadis-gadis itu yang berumur antara 13 hingga 16 tahun menyerang lelaki berusia 59 tahun itu di pusat bandar Toronto pada tengah malam Ahad.Tertuduh berhubung dengan mangsa melalui media sosial. "Kami tidak tahu bagaimana atau mengapa mereka bertemu ," kata Browne.Remaja-remaja perempuan tersebut  ditangkap  sejurus selepas serangan itu dan beberapa senjata telah dirampas. Browne menambah polis percaya mereka telah terlibat dalam satu lagi pertengkaran ganas sebelum pembunuhan itu.Mangsa mendapat rawatan awal oleh paramedik tetapi meninggal dunia di hospital tidak lama kemudian.Lelaki itu menetap di pusat perlindungan Toronto untuk gelandangan tetapi terus mendapat sokongan keluarga, kata Browne.Menurut statistik kerajaan, kanak-kanak perempuan biasanya menyumbang kepada minoriti jenayah di Kanada, dengan kanak-kanak lelaki dua kali lebih berkemungkinan terlibat dalam tingkah laku ganas.- AFP


Taliban halang perempuan masuk universiti

KABUL, 21 Disember- Beratus-ratus wanita muda telah dihalang  daripada memasuki kampus universiti Afghanistan, sehari selepas pemerintah Taliban melarang mereka daripada mengikuti pengajian pendidikan tinggi dalam satu lagi serangan terhadap hak asasi manusia.Walaupun menjanjikan peraturan yang lebih fleksibel apabila mereka merampas kuasa tahun lalu, Taliban sebaliknya  telah meningkatkan sekatan ke atas semua aspek kehidupan wanita, tanpa menghiraukan kemarahan antarabangsa.Sepasukan wartawan AFP melihat sekumpulan pelajar berkumpul di luar universiti di ibu negara, Kabul, dilarang masuk oleh pengawal bersenjata dan pintu pagar tertutup.Ramai yang mengenakan tudung atau hijab juga kelihatan berdiri beramai-ramai di jalan raya menuju ke kampus."Kami telah dinafikan hak. Kami telah kehilangan segala-galanya," kata seorang pelajar, yang enggan dikenali.Pelajar lelaki turut melahirkan rasa terkejut dengan titah terbaru itu.“Ia benar-benar membuktikan yang pemerintah tidak peka dengan perintah  Islam sebenar dan hak asasi manusia,” kata seorang yang juga enggan namanya disiarkan."Jika keadaan berterusan seperti ini masa depan kami dan negara akan menjadi lebih teruk. Semua orang takut."Kebanyakan universiti swasta dan kerajaan ditutup selama beberapa minggu pada musim sejuk, walaupun kampus biasanya tetap terbuka kepada pelajar dan kakitangan.Keputusan untuk menghalang wanita daripada universiti dibuat lewat Selasa dalam pengumuman ringkas daripada Neda Mohammad Nadeem, Menteri Pendidikan Tinggi."Anda semua dimaklumkan untuk melaksanakan serta-merta perintah menggantung pendidikan wanita sehingga diberitahu kelak," katanya.Washington dalam pada itu mengutuk keputusan tersebut."Taliban tidak boleh mengharapkan untuk menjadi ahli yang sah dalam masyarakat antarabangsa sehingga mereka menghormati hak semua di Afghanistan. Keputusan ini akan datang dengan akibat kepada Taliban," kata Setiausaha Negara Antony Blinken dalam satu kenyataan.Setiausaha Agung PBB Antonio Guterres, sementara itu menyifatkan tindakan tersebut sebagai sangat merisaukan, kata jurucakapnya pada Selasa."Setiausaha agung mengulangi bahawa penafian pendidikan bukan sahaja melanggar hak sama rata wanita dan kanak-kanak perempuan, tetapi akan memberi kesan buruk kepada masa depan negara," kata Stephane Dujarric dalam satu kenyataan.Larangan terhadap pendidikan tinggi dibuat kurang daripada tiga bulan selepas beribu-ribu gadis dan wanita dibenarkan menduduki peperiksaan kemasukan universiti di seluruh negara, dengan ramai bercita-cita untuk memilih perguruan dan perubatan sebagai kerjaya masa depan.Kebanyakan remaja perempuan di seluruh negara telah pun diharamkan daripada sekolah menengah, sekali gus mengehadkan pengambilan universiti.Selepas pengambilalihan Taliban pada Ogos tahun lalu, universiti terpaksa melaksanakan peraturan baharu termasuk bilik darjah dan pintu masuk yang diasingkan jantina, manakala wanita hanya dibenarkan diajar oleh profesor yang sama jantina, atau lelaki tua. -AFP


Tragedi kapal tentera laut Thai karam, enam mayat ditemukan

PRACHUAP KHIRI KHAN, 21 Disember- Enam mayat telah ditemukan selepas sebuah kapal tentera laut karam dua hari lalu di Teluk Thailand, kata tentera laut Thailand.76 kelasi dari HTMS Sukhothai telah berjaya diselamatkan selepas kapal itu karam lewat Ahad kira-kira 37 kilometer (22 batu) dari pantai tenggara negara itu.Terdapat 23 anggota masih hilang, kata jurucakap tentera laut.Helikopter, dua pesawat dan empat kapal iaitu HTMS Kraburi, HTMS Angthong, HTMS Naresuan dan HTMS Bhumibol Adulyade digunakan untuk terus mencari mangsa yang terselamat.

(Gambar edaran Tentera Laut Diraja Thai menunjukkan seorang mangsa yang terselamat dibawa menggunakan helikopter / AFP)

Pada Selasa, pasukan penyelamat menemukan enam mayat dan seorang kelasi ditemukan masih hidup kira-kira 60 kilometer dari lokasi kapal itu karam dan mangsa dilaporkan stabil."Kami akan meneruskan sehingga misi selesai dan kami membawa orang kami kembali," kata ketua komander Tentera Laut Diraja Thai Choengchai ChomchoengpaetSebuah helikopter mengangkut si mati ke jeti laut lewat malam Selasa, di mana kumpulan ambulans menunggu untuk membawa mereka ke hospital tempatan untuk bedah siasat.Sukhothai membawa kakitangan tambahan ketika menyertai sambutan ulang tahun pengasas tentera laut, kata Choengchai, sambil mengakui jaket keselamatan tidak mencukupi di atas kapal.“Memiliki jaket keselamatan tidak bermakna anda tidak akan mati,” katanya.Laksamana Chonlathis Navanugraha menggelar insiden itu sebagai salah satu tragedi paling buruk dalam sejarah tentera laut.Di sebuah jeti di wilayah Prachuap Khiri Khan, keluarga mangsa berkumpul menanti khabar mengenai keadaan mangsa.Terdahulu, mereka lega dengan berita salah seorang mangsa, Chananyu Gansriya, 23, telah berjaya diselamatkan.Siri Esa, ibu kepada Saharat Esa berusia 21 tahun yang berada di atas kapal itu, tersenyum lebar apabila mendengar tentang perkhabaran itu."Saya juga percaya anak saya masih hidup. Ini berita baik," katanya.Tetapi ombak masih tinggi,  kata jurucakap tentera laut Laksamana Pogkrong Montradpalin, sambil menyatakan kawasan pencarian telah berkembang dan menumpukan "ke kawasan berhampiran pantai, mengikut arus dan angin".Sebahagian daripada mereka yang diselamatkan mengalami patah tulang di bahagian atas lengan dan jari.Phongsri Suksawat, 50, berkata, dia berharap anak lelakinya Chirawat Toophorm yang berusia 22 tahun dapat dibawa pulang ke rumah dengan selamat.“Saya fikir dia akan baik-baik sahaja dan tiada perkara buruk akan berlaku daripada ribut itu,” katanya sambil menambah sebelum anak bongsunya menaiki kapal, dia memintanya menjaga isterinya."Saya ingin memeluknya."Kapal perang kecil itu dikatakan mengalami masalah selepas sistem elektroniknya rosak."Kru mengepam air, tetapi ia mengalir masuk dengan cepat, menyebabkan kapal itu terumbang-ambing pada sudut 60 darjah," kata ketua komander Choengchai pada sidang media di Bangkok.Ketika kapal lain menghampiri untuk membantu, bahagian belakang Sukhothai terangkat  dan kapal itu karam 40 meter ke bawah.Apabila keadaan bertambah baik, pasukan penyelam akan memeriksa kapal yang karam itu, katanya sambil menambah bahawa akan ada siasatan ke atas kejadian itu.Pejabat meteorologi Thailand kekal mengekalkan amaran angin kencang menyebabkan keadaan bergelora di Teluk Thailand. Pelaut diberi amaran supaya berhati-hati, dan bot-bot kecil dinasihatkan untuk tidak turun ke laut.HTMS Sukhothai telah ditauliahkan pada 1987 dan dibina di Amerika Syarikat oleh Syarikat Tacoma Boatbuilding yang kini tidak lagi beroperasi, menurut Institut Tentera Laut AS. -AFP


Gempa bumi: Dua maut di California

CALIFORNIA, 21 Disember- Sekurang-kurangnya dua maut manakala 11 lagi cedera dalam kejadian gempa bumi di California, Amerika Syarikat.Pejabat Perkhidmatan Kecemasan Daerah Humboldt berkata gempa berukuran 6.4 pada skala Richter itu berlaku berhampiran Ferndale, kira-kira 338 kilometer barat laut San Francisco.Kejadian turut merosakkan bangunan dan jalan raya serta menyebabkan bekalan elektrik di 70,000 kediaman terjejas.Pihak berkuasa menerima 70 panggilan kecemasan berkaitan gegaran terbabit, termasuk satu laporan berhubung seorang individu yang terperangkap dan perlu diselamatkan.

Perincian mengenai mangsa masih belum diperoleh, namun seorang mangsa terselamat ialah kanak-kanak yang mengalami kecederaan di kepala dan seorang warga emas yang patah di bahagian pinggul. - REUTERS


Pakistan kecewa Taliban sekat pendidikan wanita di Afghanistan

WASHINGTON, 21 Disember- Menteri Luar Pakistan menyuarakan kekecewaan terhadap larangan Taliban terhadap pendidikan universiti untuk wanita di Afghanistan.Menteri Luar Negeri Bilawal Bhutto Zardari berkata Taliban seharusnya memberi tumpuan kepada ekonomi Afghanistan."Saya kecewa dengan keputusan tersebut, tentera Taliban seharusnya memberi tumpuan kepada ekonomi di Afghanistan agar lebih lancar," katanya ketika dalam lawatan, di sini.

Taliban pada Selasa mengharamkan pendidikan universiti untuk wanita, berkuat kuasa serta merta.Sebelum ini, sekolah menengah untuk perempuan telah diarahkan tutup.- AFP


Elon Musk akan letak jawatan CEO Twitter selepas temui pengganti

SAN FRANCISCO, 21 Disember- Elon Musk berkata beliau akan meletakkan jawatan sebagai ketua pegawai eksekutif (CEO) Twitter sebaik menemui pengganti untuk mengambil alih jawatan itu."Saya akan meletakkan jawatan sebagai CEO sebaik sahaja saya menemui seseorang yang “foolish enough” untuk mengambil alih tugas itu!. "Selepas itu, saya hanya akan menerajui pasukan perisian & pelayan," kata Musk di Twitternya, semalamPengumuman Musk dibuat berikutan hasil tinjauan dalam talian yang disiarkannya di Twitter, sama ada beliau perlu meletakkan jawatan sebagai ketua platform media sosial itu. Beliau mengambil alih Twitter pada awal tahun lalu menerusi perjanjian berprofil tinggi bernilai AS$44 bilion.

"Saya akan mematuhi keputusan tinjauan pendapat ini," katanya.Tinjauan itu menerima lebih 17.5 juta undian di seluruh dunia dengan majoriti 57.5% mahu beliau meletakkan jawatan berbanding hanya 42.5% mengatakan tidak. -AFP


Misi mengesan 23 anak kapal HTMS Sukhothai diteruskan

BANG SAPHAN, 21 Disember- Pasukan penyelamat Thailand bertungkus lumus mengesan baki 23 lagi kelasi yang masih hilang dalam insiden kapal tentera laut karam di Teluk Thailand.Tentera Laut Diraja Thailand memaklumkan sehingga kini 75 kelasi telah diselamatkan daripada kapal HTMS Sukhothai."Pada Selasa pasukan penyelamat menemukan enam mayat manakala seorang kelasi ditemukan masih hidup kira-kira 60 kilometer dari lokasi kapal itu karam dan mangsa dilaporkan stabil. Sehingga kini, terdapat 23 kelasi masih hilang," katanya menerusi kenyataan.

HTMS Sukhothai yang membawa 105 kelasi mengalami kerosakan enjin dan karam kira-kira 20 batu nautika dari wilayah Prachuap Khiri Khan pada Ahad kira-kira 11.30 malam (waktu tempatan).Misi mencari dan menyelamat turut melibatkan kapal tentera laut dan helikopter, merangkumi kawasan seluas 50 kilometer persegi.- AFP


Hak wanita di Afghanistan terus dicabuli, haramkan pendidikan universiti

KABUL, 21 Disember- Pemerintah Afghanistan mengharamkan pendidikan universiti untuk golongan wanita di seluruh negara.Tindakan itu terus menghancurkan kebebasan dan hak wanita di negara Taliban itu.Taliban yang menjanjikan pelaksanaan peraturan yang lebih lembut pada rampasan kuasa tahun lalu, telah meningkatkan sekatan ke atas semua aspek kehidupan wanita dan tidak mempedulikan desakan antarabangsa.Menurut Menteri Pendidikan Tinggi, Neda Mohammad Nadeem, pemakluman itu telah dikeluarkan kepada semua universiti kerajaan dan swasta."Anda semua dimaklumkan untuk melaksanakan serta-merta perintah penggantungan pendidikan wanita sehingga diberitahu kelak," kata kenyataan itu.Jurucakap kementerian itu, Ziaullah Hashimi yang mengesahkan pesanan itu dalam mesej teks kepada AFP selepas memuat naik surat itu dalam satu ciapan di Twitter.

Susulan itu, Amerika Syarikat mengutuk keras keputusan Taliban melaksanakan sekatan berkenaan selain mengabaikan kemarahan masyarakat antarabangsa."Taliban tidak boleh berharap untuk menjadi ahli yang sah dalam masyarakat antarabangsa sehingga mereka menghormati hak semua di Afghanistan.Keputusan ini akan mendatangkan akibat kepada Taliban," kata Setiausaha Negara, Antony Blinken dalam satu kenyataan.Tambah Blinken, tiada negara boleh berkembang maju apabila separuh daripada penduduknya ditahan selain menghalang cita-cita ribuan gadis dan wanita mencorak masa depan mereka.Universiti-universiti kini sedang bercuti musim sejuk dan akan dibuka semula pada bulan Mac.Selepas pengambilalihan negara oleh Taliban, universiti terpaksa melaksanakan peraturan baharu termasuk bilik darjah dan pintu masuk yang diasingkan jantina manakala wanita hanya dibenarkan diajar oleh profesor wanita atau lelaki tua.Kebanyakan remaja perempuan di seluruh negara telah diharamkan daripada pendidikan sekolah menengah dan mengehadkan pengambilan universiti dengan teruk.


Seorang maut, tiga cedera diserang ketika konvoi UNIFIL

DUBLIN, 21 Disember- Mayat seorang pengaman Pertubuhan Bangsa Bersatu (PBB) Ireland yang terbunuh di Lubnan pada Isnin telah dikembalikan ke Ireland dengan penghormatan penuh tentera.Prebet Sean Rooney, 23 tahun, terbunuh dan tiga lagi cedera selepas konvoi Pasukan Tentera Sementara PBB di Lubnan (UNIFIL) diserang berhampiran perkampungan Al-Aqbiya di selatan negara tersebut.Salah seorang yang cedera, Prebet Shane Kearney, masih dalam keadaan kritikal di hospital.UNIFIL menuntut siasatan segera terhadap serangan itu.

Kejadian berkenaan merupakan kematian pertama anggota UNIFIL dalam insiden ganas di Lubnan sejak Januari 2015, apabila seorang pengaman Sepanyol terbunuh oleh tembakan Israel.UNIFIL ditubuhkan PBB pada 1978 bagi memastikan pengunduran tentera Israel daripada Lubnan, memulihkan semula keselamatan dan keamanan antarabangsa dan membantu kerajaan Lubnan memulihkan kuasanya dengan berkesan di negara itu. -AFP


Rakyat Palestin adakan mogok, tunjuk perasaan di Tebing Barat

RAMALLAH, 21 Disember- Rakyat Palestin mengadakan mogok dan tunjuk perasaan pada Selasa di seluruh Tebing Barat ekoran kematian seorang tokoh terkemuka.Nasser Abu Hamid, 50 tahun yang dalam tahanan Israel disahkan meninggal dunia akibat kanser.Perkhidmatan penjara Israel berkata banduan berkenaan meninggal dunia di sebuah hospital di Tel Aviv.Abu Hamid, seorang tokoh terkemuka dalam gerakan Fatah pimpinan Mahmoud Abbas, dirawat di hospital tersebut sejak dia didiagnosis menghidap kanser paru-paru tahun lalu.Sementara itu, Perdana Menteri Palestin Mohammad Shtayyeh berkata beliau berkabung atas kematian Abu Hamid."Saya berkabung atas nama kerajaan dan rakyat Palestin. Abdul Hamid meninggal dunia akibat kecuaian perubatan yang disengajakan oleh perkhidmatan penjara Israel," katanya menerusi satu kenyataan.

Kematian tersebut dianggap jenayah serius terhadap tahanan dan rakyat Palestin.Abu Hamid telah ditangkap pada 2002, dihukum penjara seumur hidup atas kesalahan membunuh dan cubaan membunuh.- AFP


Tiga parti bergabung, Fiji bakal punyai PM baharu

(Rakyat Fiji bergembira apabila tiga parti bergabung untuk membentuk kerajaan baharu/ AFP)

SUVA, 21 Disember - Fiji akan mempunyai pemimpin baharu buat kali pertama dalam tempoh 16 tahun selepas pilihan raya kebangsaan apabila tiga parti bergabung untuk membentuk kerajaan di negara kepulauan Pasifik itu, dan memecat parti Fiji First pimpinan Frank Bainimarama.Parti Liberal Demokratik Sosial (SODELPA), yang memegang tiga kerusi di parlimen yang digantung, mengumumkan pada Selasa bahawa ia telah memutuskan untuk membentuk gabungan dengan Parti Perikatan Rakyat Sitiveni Rabuka dan Parti Persekutuan Kebangsaan.

Keputusan itu dibuat selepas dua hari perbincangan dan pembentangan mengenai saingan oleh bekas Perdana Menteri, Bainimarama dan Parti Perikatan Rakyat selepas pilihan raya minggu lalu menemui kebuntuan.Penyiar televisyen FBC berkata kerajaan gabungan baharu akan memegang 29 kerusi di parlimen dan Fiji First akan memegang 26 kerusi.Rakyat Fiji turun ke jalan-jalan di ibu kota Suva dan meraikannya sambil bersorak "PM baharu" dan membakar bunga api. -REUTERS


Konflik di Peru: Angka kematian akibat tunjuk perasaan meningkat kepada 26 orang

(Ribuan penunjuk perasaan berhimpun mendesak Presiden baharu Peru, Dina Boluarte meletakjawatan dan membebaskan bekas Presiden, Pedro Castillo yang kini dalam tahanan/ AFP)

AREQUIPA, 21 Disember - Angka kematian akibat tunjuk perasaan susulan pemecatan bekas Presiden Peru, Pedro Castillo kini meningkat kepada 26 orang.Protes seluruh negara itu menyaksikan ribuan penunjuk perasaan berhimpun di jalan raya dan di bandar-bandar utama mendesak Presiden baharu, Dina Boluarte meletak jawatan dan membebaskan Castillo yang kini dalam tahanan.Di Twitter, Pejabat Ombudsman Peru menuntut penyiasatan segera susulan kes kematian dalam bantahan tersebut.

(Ribuan penunjuk perasaan berhimpun mendesak Presiden baharu Peru, Dina Boluarte meletak jawatan dan membebaskan bekas Presiden, Pedro Castillo yang kini dalam tahanan/ AFP)

Pada 7 Disember lalu, dua menteri meletak jawatan berikutan kes kematian semasa protes, manakala cadangan Presiden baharu untuk mengadakan pilihan raya juga ditolak dalam undian Kongres.Peru mengisytiharkan darurat di seluruh negara selama 30 hari apabila pertempuran berlaku antara polis dan penunjuk perasaan di beberapa kawasan susulan pemecatan dan penahanan Castillo. -REUTERS


Seorang anak kapal Korvet ditemui selamat

THAILAND, 20 Disember- Seorang anak kapal berjaya diselamatkan hari ini selepas Kapal Korvet karam pada Ahad di perairan bergelora Teluk Thailand.Bagaimanapun helikopter, kapal perang dan dron tanpa pemandu di luar pantai tengah digerakkan bagi melakukan pencarian mangsa yang hilang.Kapal korvet atau kapal perang kecil HTMS Sukhothai dibadai ombak setinggi empat meter selain angin kencang.Seramai 29 anak kapal belum dapat dikesan kerana ada dalam kalangan mereka yang tidak memakai jaket keselamatan.Kapal itu mengalami kerosakan enjin dan jatuh kira-kira 37 kilometer dari wilayah Prachuap Khiri Khan.Kapal Korvet merupakan buatan Amerika Syarikat (AS) digunakan sejak 1987, membawa 105 anak kapal dan 76 daripadanya telah diselamatkan sebelum karam.Manakala berpuluh-puluh yang lain terpaksa meninggalkan kapal dengan rakit dan jaket keselamatan.

(Krew kapal perang HTMS Sukhothai menerima rawatan perubatan/REUTERS)

Menurut Komander Tentera Laut Pichai Lorchusakul berkata, usaha mencari anak kapal menjadi semakin sukar berikutan terdedah kepada keadaan laut bergelora.“Jaket penyelamat, pelampung dan teknik apungan membolehkan kami menyelamatkan mereka,” katanya pada Isnin. "Kami akan yang terbaik bagi menyelamatkan mereka."Apabila keadaan cuaca bertambah baik, helikopter, dua pesawat pengawasan tanpa pemandu, empat kapal perang dan pesawat pengangkut jenis C130 dikerahkan untuk mencari anak kapal yang hilang. Leftenan Kolonel Pichitchai Tuannadee merupakan kapten kapal yang karam itu berkata dia berada di dalam laut selama dua jam sebelum dia ditemui oleh pasukan penyelamat pada Isnin."Agak sukar untuk mencari mangsa yang di dalam air laut bergelora selain ombak besar ketika ini," katanya sambil menambah anak kapal yang hilang mungkin keletihan dan perlu memastikan mereka terus terapung.- REUTERS


Salji lebat menyelubungi utara Jepun

JEPUN, 20 Disember- Salji tebal yang melanda Jepun mengganggu perjalanan ke Niigata hari ini hingga menyebabkan pembatalan kereta api serta kesesakan lalu lintas sehingga 20 kilometer panjang, menurut penyiar awam Jepun, NHK.Bagi pengembara, ia merupakan waktu yang mencabar di bandar Niigata berikutan cuaca bersalji yang menutup laluan kereta api selama beberapa jam dan menyebabkan jalan raya serta turapan licin.Menurut laporan NHK, di terminal bas Niigata orang ramai kelihatan beratur panjang bagi mencari pengangkutan alternatif, manakala pemandu di luar bandar terpaksa mengharungi keseakan lalu lintas berjam-jam di lebuh raya wilayah itu.Salji lebat turut direkodkan di beberapa bahagian Jepun dalam beberapa hari ini.- REUTERS

(Orang ramai beratur menunggu giliran menaiki bas/REUTERS)


PBB anjur ‘Climate Ambition Summit’ pada September 2023

NEW YORK, 20 Disember- Setiausaha Agung Pertubuhan Bangsa-Bangsa Bersatu (PBB) Antonio Guterres mengumumkan bahawa beliau akan menganjurkan "Climate Ambition Summit" pada September 2023.Bercakap pada sidang media akhir tahunnya, beliau memberi amaran bahawa dunia masih gagal memerangi perubahan iklim."Matlamat 1.5 darjah Celsius (°C) masih samar. Pelan iklim negara semakin berkurangan," katanya sambil merujuk kepada matlamat mengehadkan pemanasan global kepada 1.5°C.Guterres berkata beliau akan terus mendesak pakatan perpaduan iklim melakukan usaha tambahan untuk mengurangkan pelepasan karbon selaras dengan matlamat 1.5°C dan memastikan sokongan diberikan bagi mereka yang memerlukannya.

Setiausaha Agung Pertubuhan Bangsa-Bangsa Bersatu (PBB) Antonio Guterres FOTO REUTERS

Perjanjian Iklim Paris yang dicapai pada 2015 bertujuan untuk mengehadkan pemanasan global di bawah 2°C, sebolehnya mencecah 1.5°C menjelang akhir abad ini.Inisiatif berkenaan demi memerangi perubahan iklim dan menggesa negara-negara untuk mengurangkan separuh pelepasan karbon mereka menjelang 2030 dan mencapai sifar bersih menjelang 2050. -REUTERS


5 lagi kematian COVID-19 di China

BEIJING, 20 Disember- China melaporkan lima lagi kematian berkaitan COVID-19 hari ini.Susulan itu, pekerja penghantaran dilihat memenuhi farmasi di Beijing untuk mengambil pesanan ubat. Semalam, dua kematian pertama dilaporkan dalam beberapa minggu.Seorang pekerja penghantaran memberitahu Reuters, “bekalan ubat tidak disediakan secukupnya merupakan beban sekiranya sempadan negara dibuka secara tiba-tiba,” katanya. "Tetapi saya menyokong tindakan itu."Seorang pegawai Beijing berkata ibu negara itu akan mempercepatkan perolehan global ubat berkaitan COVID-19 bagi mengurangkan tekanan daripada kekurangan bekalan dalam negeri.Secara keseluruhan, China telah melaporkan hanya 5,242 kematian COVID-19 sejak wabak itu bermula pada akhir 2019. China mula mengurangkan sekatan ketatnya, seperti ujian mandatori COVID-19 pada 7 Disember.-REUTERS

(Pekerja menyusun ubat di pusat logistik China Resources Pharmaceutical Group Limited/REUTERS)


Wang kertas Raja Charles III dijangka memasuki edaran pertengahan 2024

LONDON, 20 Disember- Wang kertas pertama yang menampilkan imej Raja Charles III dijangka memasuki edaran menjelang pertengahan 2024.Menurut Bank of England, wang kertas baharu yang memaparkan imej Raja Charles akan dicetak pada reka bentuk sedia ada bagi keempat-empat wang kertas polimer, 5, 10, 20 dan 50 pound, tanpa sebarang perubahan lain pada reka bentuk sedia ada.Wang kertas semasa yang memaparkan Ratu Elizabeth akan kekal sah dan hanya akan dikeluarkan daripada edaran sekiranya ia rosak.

Raja Charles menjadi raja selepas kematian ibunya Ratu Elizabeth II pada September lepas.Syiling pertama yang mempunyai rupa Raja Charles akan memasuki edaran awal bulan ini. -AFP


Konflik Israel-Palestin catat angka kematian tertinggi - PBB

NEW YORK, 20 Disember- Pertubuhan Bangsa-Bangsa Bersatu (PBB) di Timur Tengah mendedahkan bahawa lebih 150 rakyat Palestin dan lebih 20 warga Israel telah terbunuh dalam konflik Israel-Palestin pada tahun ini, menandakan angka kematian tertinggi dalam tempoh setahun."Saya amat bimbang dengan peningkatan keganasan antara kedua-dua pihak, memburukkan lagi keadaan dan menjejaskan penyelesaian aman terhadap konflik itu," Tor Wennesland memberitahu Majlis Keselamatan PBB.

Konflik Israel-Palestin menandakan angka kematian tertinggi dalam tempoh setahun FOTO AFP

Wennesland juga bimbang dengan perluasan penempatan Israel di Tebing Barat dan Baitulmaqdis Timur yang merupakan pelanggaran terhadap resolusi PBB dan undang-undang antarabangsa.Beliau berharap Israel menghentikan aktiviti perluasan penempatan dan merobohkan hartanah milik Palestin serta menggesa agar keganasan dihentikan. -AFP


Enam termasuk suspek maut dalam kejadian tembakan di Kanada

(Kesan darah di pintu masuk selepas kejadian tembakan beramai-ramai di sebuah bangunan kondominium di pinggir bandar Toronto di Vaughan, Ontario, Kanada 19 Disember 2022/FOTO REUTERS)

VAUGHAN, 20 Disember- Enam orang maut, manakala seorang lagi cedera dalam kejadian tembakan di sebuah kondominium di bandar Vaughan, Kanada, pada Ahad.Suspek Francesco Villi, 73, antara yang terbunuh selepas berbalas tembakan dengan pihak polis.Terdahulu, polis menerima panggilan mengenai seorang lelaki yang telah melepaskan tembakan di sebuah kondominium, kira-kira pukul 7.20 malam waktu tempatan.Suspek ditemukan meninggal dunia selepas berbalas tembakan dengan pihak polis di sebuah lorong, kata jurucakap Unit Siasatan Khas (SIU) Ontario kepada pemberita, pada Isnin.

Sementara itu, Ketua Polis Vaughan, Jim MacSween berkata suspek juga merupakan penduduk di kondominium itu. Namun, tiada maklumat dikongsi mengenai sebarang motif yang berpotensi.

Katanya, polis turut menemukan mayat mangsa dengan kesan tembakan di beberapa lokasi di kondominium berkenaan.

Jabatan Polis Wilayah York memberitahu usaha sedang dibuat bagi mengesahkan identiti mangsa dan memaklumkan kepada keluarga mereka. Vaughan terletak di wilayah York Ontario dan mempunyai populasi kira-kira 320,000 penduduk.-REUTERS


AS kecam tindakan Korea Utara lancar peluru berpandu, sokong pendekatan diplomasi

WASHINGTON, 20 Disember- Amerika Syarikat (AS) pada Isnin mengecam pelancaran peluru berpandu balistik terbaru oleh Korea Utara (DPRK), yang disifatkan sebagai ancaman kepada keamanan dan kestabilan serantau.Pada masa sama memperbaharui tawaran diplomasi bagi menyelesaikan pertikaian kedua-dua pihak. Jurucakap Jabatan Negara AS, Ned Price berkata pelancaran beberapa siri ujian peluru berpandu oleh Korea Utara dalam tempoh setahun itu jelas melanggar pelbagai resolusi Majlis Keselamatan Pertubuhan Bangsa Bersatu (PBB)."Kami percaya ia menimbulkan ancaman kepada rantau ini dan kepada masyarakat antarabangsa secara lebih meluas," kata Price."Kami tetap komited melakukan semua yang kami boleh untuk menjelaskan tidak mempunyai niat bermusuhan."Malah kami komited untuk menggunakan pendekatan diplomatik terhadap DPRK dan meminta DPRK untuk terlibat dalam dialog," tambah beliau.

Korea Utara sebelum ini menolak tawaran rundingan daripada pentadbiran Presiden Joe Biden, sebaliknya menganggap Amerika Syarikat sebagai musuh.-AFP


Tunjuk perasaan di Peru, Presiden Dina Boluarte tidak akan letak jawatan

LIMA, 20 Disember- Presiden Peru, Dina Boluarte sekali lagi berikrar bahawa beliau tidak akan meletak jawatan selepas darurat di seluruh negara.Pergolakan di negara itu menyebabkan 19 maut dan 569 cedera akibat krisis berterusan.Tunjuk perasaan di Peru menyebabkan beribu-ribu pelancong terkandas dan terpaksa menaiki pesawat untuk melarikan diri.Lebih 5,000 pelancong Eropah dan Amerika Utara bergegas ke lapangan terbang antarabangsa di Cusco untuk menaiki penerbangan selepas terkandas lebih seminggu.Menteri Pertahanannya, Alberto Otárola memberi amaran bahawa terdapat tindakan ganas terancang bertujuan merosakkan lapangan terbang, lebuh raya, saluran paip gas asli dan pemasangan hidroelektrik.Beberapa lapangan terbang terpaksa ditutup, namun terminal antarabangsa di Cusco dibuka semula pada hari Jumaat.Perkhidmatan kereta api di Machu Picchu juga digantung menyebabkan pelancong terkandas.Dina Boluarte memberi jaminan bahawa dia tidak akan meletak jawatan dalam menghadapi protes ganas yang dilancarkan selepas pemecatan Pedro Castillo.Demonstrasi tercetus selepas Castillo cuba melakukan rampasan kuasa pada 7 Disember lalu dan menutup Parlimen serta mentadbir melalui dekri.-AFP


Bandar Kherson dibedil Rusia, tiga maut

KIEV, 20 Disember- Rusia melancarkan serangan terhadap bandar Kherson di Ukraine dan kawasan sekitarnya.Tentera Moscow telah melakukan 54 serangan ke atas wilayah Kherson menyebabkan tiga maut dan enam lagi cedera.Serangan itu berlaku selepas Rusia melancarkan peluru berpandu bertubi-tubi ke atas beberapa bandar di Ukraine, sekali gus membebankan grid tenaga negara itu.Presiden Ukraine, Volodymyr Zelensky menyatakan Rusia memusnahkan banyak bangunan dan infrastruktur awam dengan melancarkan tembakan meriam dan mortar.Sementara itu, Kiev menjadi sasaran serangan dron terbesar oleh Rusia sejak bermulanya perang.Lebih 20 dron buatan Iran dikesan di ruang udara ibu negara itu dan sekurang-kurangnya 15 telah ditembak jatuh.Menurut tentera udara Ukraine, mereka berjaya memusnahkan 30 daripada sekurang-kurangnya 35 dron yang dilancarkan Rusia selain turut melaporkan kejayaan menembak jatuh peluru berpandu milik Rusia.Rusia menyasarkan pemusnahan infrastruktur tenaga, termasuk di Kiev sebagai salah satu strategi dalam melumpuhkan Ukraine.Jumaat lalu, Kiev telah disasarkan dalam satu serangan besar-besaran oleh Rusia yang menyaksikan puluhan peluru berpandu dilancarkan di seluruh negara mengakibatkan gangguan bekalan elektrik di Ukraine.-AFP


Insiden kapal perang karam, pencarian anggota tentera hilang dipergiat

BANGKOK, 20 Disember- Tentera Thailand mengerahkan kapal perang dan helikopter mencari baki 33 lagi anggota tentera laut yang hilang selepas sebuah kapal perang karam di Teluk Thailand.Kapal perang Sukhothai berkenaan mengalami kerosakan enjin sebelum karam, 20 batu nautika dari pantai Thailand.Misi pencarian melibatkan tiga kapal tentera laut dan dua helikopter yang dikerah mencari mangsa hilang di perairan wilayah Prachuap Khiri Khan, selatan Bangkok.Tentera Laut Thailand menyatakan operasi mencari dan menyelamat yang dijalankan dalam cuaca buruk setakat ini berjaya menyelamatkan 73 daripada 106 individu yang berada di atas kapal berkenaan.Visual dan foto operasi tersebut dikongsi di laman Twitter rasmi yang menunjukkan usaha menyelamat sedang dilaksanakan sekumpulan anggota tentera dalam keadaan cuaca buruk.

Dalam kejadian berkenaan, kapal perang yang dibina di Amerika Syarikat dan digunakan sejak 1987 senget dipukul ombak kuat sebelum karam.-REUTERS


Kreatif, Pelukis Nigeria jadikan selipar terbuang sebagai lukisan Mozaik

ABEOKUTA, 19 Disember- Seorang pelukis dari Nigeria menggunakan bakat seninya menukarkan selipar yang dibuang sebagai lukisan mozaik.Eugene Konboye, pelukis dan pecinta alam sekitar berkata selipar merupakan salah satu barangan plastik yang menjadi punca pencemaran kepada Nigeria.Konboye menyasarkan bahan terbuang (selipar) sebagai barangan kitar semula memandangkan selipar tersebut diperbuat daripada plastik dan berupaya mencemar alam sekitar.Menurut UNIDO, hanya sebahagian kecil daripada bahan terbuang dikitar semula di Afrika Barat manakala 200,000 ton plastik dibuang dibuang ke lautan Atlantik.

(Pelukis dan aktivis Alam Sekitar, Eugene Konboye bersama karya potrait Mozaiknya /www.facebook.com/konboyeebipade.eugene)

Berbekalkan sebatang penyodok, Konboye menimbunkan ratusan selipar yang dikumpulkannya di satu sudut di studionya.Dia kemudiannya membersihkan selipar-selipar tersebut sebelum memotong kesemua selipar tersebut kepada saiz segi empat.Selipar yang bersaiz segi empat itu kemudiannya akan dilekatkan kepada sebuah papan yang kemudiannya akan disusun bagi membentuk sebuah lukisan yang berwarna-warni."Selipar merupakan punca utama kepada pencemaran. Setiap orang mempunyai sekurang-kurangnya sepasang selipar di rumah", kata Konboye.Menggunakan selipar terbuang itu, Konboye melukis potret komuniti tempatan.Hasil karya yang menakjubkan itu, menyebabkan dia menerima tempahan daripada para pelanggan dan menjana pendapatan.Longgokan sampah terbiar di tepi jalan raya dan di kawasan pelupusan sampah merupakan pemandangan biasa dan proses kitar semula di Nigeria adalah perkara yang jarang berlaku-AFP


Rasuah: Qatar sangkal tuduhan Belgium

DOHA, 19 Disember- Tuan rumah Piala Dunia 2022, Qatar mengutuk siasatan rasuah yang dijalankan oleh Belgium dan tindakan untuk menggantung akses negara Teluk itu ke Parlimen Kesatuan Eropah (EU).Qatar memberi amaran, langkah itu boleh membawa kesan negatif terhadap hubungan antara Qatar dengan EU dan menjejas bekalan gas asli.Pihak berkuasa Belgium telah mendakwa Naib Presiden Parlimen Eropah, Eva Kaili, dan tiga individu lain atas tuduhan menerima suapan dan ganjaran dari Qatar bagi mempengaruhi keputusan mereka.

(Ahli Parlimen EU sedang berdebat tentang tuduhan rasuah Qatar di Strasbourg,Perancis/ FOTO AFP)

Dalam satu kenyataan media, seorang diplomat Qatar berkata, tanggapan prejudis tanpa usul periksa telah menyebabkan Parlimen EU menggantung semua penggubalan undang-undang yang bersangkut paut dengan Qatar.Ia termasuk rang undang-undang melonggarkan syarat visa dan perjanjian udara antara EU dengan Qatar.Diplomat tersebut berkata, Qatar amat kecewa dengan pihak berkuasa Belgium kerana tiada usaha dilakukan bagi mendapatkan fakta sebenar dan pengesahan terhadap dakwaan yang dilemparkan.Skandal itu tercetus ketika sejumlah negara Eropah bergantung pada Qatar untuk mendapatkan bekalan gas asli cair (LNG), selain negara itu turut menjadi penghubung dengan Afghanistan dan membawa ribuan warga Eropah keluar selepas Taliban mengambil alih kuasa.Pendakwa raya Belgium sebelum ini dilaporkan berkata, pihaknya sudah menjalankan siasatan berhubung rasuah di Parlimen EU sejak lebih setahun lalu sebelum menjalankan serbuan dan tangkapan sejak 10 hari lalu.-AFP


104 pelarian Rohingya terkandas diselamatkan Tentera Laut Sri Lanka

COLOMBO, 19 Disember-104 etnik Rohingya berjaya diselamatkan tentera laut Sri Lanka di luar pantai utara Laut Kankesanthurai selepas bot dinaiki mengalami masalah enjin.Bot pukal tunda kecil berkenaan terkandas di tengah lautan itu dipercayai dalam perjalanan ke Indonesia.Bot terbabit mula dikesan berada 3.5 batu nautika dari pantai dan operasi mencari dan menyelamat dilancarkan sebelum ditunda ke pelabuhan terdekat.

(Sebahagian pelarian Rohingya yang diselamatkan oleh Tentera Laut Sri Lanka di luar pantai utara Laut Kankesanthurai / FOTO REUTERS)

Jurucakap Tentera Laut Sri Lanka, Kapten Gayan Wickramasuriya memberitahu kesemua pelarian telah diserahkan kepada pihak polis negara itu."ini bukanlah perbuatan jenayah, kita akan mencari jalan bagaimana menguruskannya", kata Wickramasuriya kepada Reuters.Tambah Wickramasuriya,seramai 39 wanita dan 23 kanak-kanak di bawah umur adalah antara yang diselamatkan.Turut diselamatkan, seorang warga emas lelaki berusia 80 tahun, seorang ibu dan dua anaknya sebelum dikejarkan ke hospital kerana mengalami sakit ringan.Insiden etnik Rohingya mempertaruhkan nyawa mereka melarikan diri ke negara-negara Asia Tenggara seperti Malaysia dan Indonesia terus melonjak sejak rampasan kuasa tentera Myanmar.-REUTERS


Mahkamah Agung Sweden halang Ekstradisi wartawan Turki

STOCKHOLM, 19 Disember-Mahkamah Agung Sweden pada isnin menghalang ekstradisi wartawan Turki sebagai syarat pertukaran diminta Ankara bagi meraktifikasi keahlian Stockholm sebagai anggota Perjanjian Atlantik Utara (NATO)."Terdapat pelbagai masalah dan halangan untuk menghantar pulang bekas ketua pengarang buletin Zaman Daily, Bulent Kenes, yang dituduh oleh kerajaan Turki terlibat dalam percubaan menggulingkan Presiden Recep Tayyip Erdogan", menurut mahkamah tersebut.Mahkamah turut berpendapat beberapa tuduhan yang dikenakan kepada Kenes bukanlah jenayah, selain mengambil kira statusnya sebagai pelarian di Sweden.

(Bekas Ketua Pengarang Buletin Zaman Daily, Bulent Kenes yang dikehendaki Turki atas dakwaan cubaan menggulingkan Presiden Turki, Recep Tayyip Erdogan/ FOTO AFP)

Menurut kenyataan daripada Hakim Petter Asp, ekstradisi itu bakal mewujudkan penganiayaan berdasarkan kepercayaan politik yang dipegang tertuduh."Hasilnya, kerajaan Sweden tidak akan menjamin permintaan ekstradisi seperti yang diminta Ankara", kata Petter Asp.Kenes, yang kini bekerja untuk Stockholm Pusat untuk Kebebasan, sebuah badan yang diasaskan seorang lagi warga Turki yang hidup dalam buangan memberitahu AFP, dia sangat gembira dengan keputusan tersebut.Bekas Ketua Pengarang itu juga sekali lagi menegaskan tuduhan terhadapnya hanyalah rekaan yang dibuat oleh rejim Erdogan.Bekas wartawan itu merupakan satu-satunya individu yang dikenalpasti dan dikehendaki oleh kerajaan Turki sebagai syarat pertukaran bagi membolehkan Sweden diterima menjadi anggota NATO.Ankara sebelum ini telah menghalang proses keahlian Sweden ke dalam NATO susulan kegagalan ekstradisi beberapa pelarian Kurdish dan rakyat Turki.Stockholm berkali-kali menegaskan sistem perundangannya adalah bebas dan negara itu mempunyai kuasa penentu dalam ekstradisi.-AFP


Lelaki Brazil cipta rekod hadiri 11 kejohanan Piala Dunia

SAO PAULO, 19 Disember- Seorang warga emas dari Brazil diiktiraf Guinnes World Record sebagai penonton paling banyak menyaksikan perlawanan Piala Dunia.Daniel Sbruzzi, 75 tahun yang berasal dari Taubate, Sao Paulo menyaksikan perlawanan pertamanya ketika Argentina menjadi tuan rumah pada 1978.Penganjuran Piala Dunia pada 2022, merupakan pertandingan ke-11 yang disaksikan oleh Sbruzzi.

(Daniel Sbruzzi diiktiraf Guinnes Record sebagai individu paling banyak menghadiri perlawanan Piala Dunia / FOTO UPI.com)

"Menghadiri dan menyaksikan kejohanan Piala Dunia merupakan satu keseronokan hidup dan mengalami pelbagai pengalaman budaya berbagai negara", katanya kepada Guinnes Record.Menurut Sbruzzi, Piala Dunia 2022 di Qatar merupakan satu-satunya pertandingan yang dihadirinya yang mengenakan etika pemakaian yang ketat.Sbruzzi turut berkata dia telah merancang bagi membuat perjalanan ke Amerika Syarikat (AS), Canada dan Mexico bagi menghadiri kejohanan Piala Dunia 2026.Kejohanan Piala Dunia 2026 bakal diadakan di tiga buah negara iaitu Amerika Syarikat, Canada dan Mexico.Ketiga-tiga negara itu dipilih Persekutuan Bola Sepak Dunia (FIFA) menjadi tuan rumah bersama.-UPI.com


Lapan wilayah di Thailand dilanda banjir

(Laluan di Hat Yai yang dinaiki air susulan hujan lebat berterusan dua hari lalu/FOTO Facebook)

BANGKOK, 19 Disember - Hujan lebat berterusan mencetuskan banjir di seluruh wilayah di Thailand dan menyebabkan lebih 15,000 isi rumah terjejas.Jabatan Pencegahan dan Mitigasi Bencana (DDPM) dalam satu kenyataan menyiarkan lapan wilayah itu ialah Nakhon Si Thammarat, Phatthalung, Yala, Songkhla, Narathiwat, dan Pattani di selatan Thailand serta Amnat Charoen (timur laut) dan Chanthaburi (timur)."Sehingga 4 petang (waktu tempatan semalam), 15, 696 isi rumah daripada 305 kampung di 33 daerah terjejas akibat banjir. Pihak berkuasa akan menyegerakan urusan membaiki kerosakan yang dialami akibat banjir," menurut DDPM.Sementara itu, Komander Renjer Rejimen Ke-45 Kolonel Thawirat Benjatikul berkata, tiga maut manakala dua terselamat apabila kenderaan yang dinaiki mereka dihanyutkan arus deras yang melanda Narathiwat.Beliau berkata, mangsa sekeluarga termasuk seorang wanita berusia 68 tahun bersama anak lelakinya, 40, menantu, 38, serta dua cucunya, 14 dan 2 tahun."Apabila tiba di tempat kejadian, kenderaan yang dibawa lelaki 40 tahun itu dihanyutkan arus deras."Pasukan keselamatan bergegas ke tempat kejadian dan berjaya menyelamatkan dua mangsa – lelaki dan anak lelaki berusia 14 tahun."Tiga lagi - wanita 60 tahun dan menantunya, 38, dan cucu, 2, terperangkap dalam kenderaan."Apabila pasukan menyelamat tiba di tempat kejadian, ketiga-tiga mangsa didapati tidak sedarkan diri. Mereka digegaskan ke hospital dan disahkan meninggal dunia," katanya.

Sementara itu, gabenor Surat Thani, Wichawut Jinto mengarahkan semua bot untuk tidak turun ke laut susulan ombak tinggi.Perkhidmatan feri turut dihentikan buat sementara waktu, katanya.Sementara itu, Jabatan Meteorologi mengeluarkan amaran hujan berterusan dan hujan lebat di beberapa kawasan terpencil di Selatan."Orang ramai diingatkan untuk berhati-hati dengan beberapa keadaan yang mungkin menyebabkan banjir kilat dan limpahan air, terutama di sepanjang kaki bukit berhampiran sungai dan tanah rendah," katanya.Jabatan Meteorologi turut mengeluarkan amaran berhubung ombak setinggi satu hingga dua meter di Teluk Thailand."Semua kapal harus mengambil langkah berjaga-jaga, dan bot-bot kecil diarah tidak turun ke laut," katanya. - BERNAMA


Tiga gelombang COVID-19 landa China semasa musim sejuk

(China berdepan lonjakan kes COVID-19/FOTO REUTERS)

BEIJING, 19 Disember - China sedang mengalami gelombang pertama daripada 3 gelombang COVID-19 yang akan melanda negara tersebut semasa musim sejuk.Negara itu kini sedang berdepan dengan lonjakan kes COVID-19 sejak kerajaan menghapuskan sebahagian besar sekatan awal bulan lalu.Pada Ahad, sekitar 2,100 kes baru COVID-19 dilaporkan.Seorang pakar epidemiologi China berpendapat, lonjakan kes akan berlarutan sehingga pertengahan bulan depan.Gelombang kedua akan disebabkan perjalanan rentas wilayah secara beramai-ramai pada pertengahan Januari apabila penduduk pulang ke kampung halaman masing-masing untuk sambutan Tahun Baru Cina.

Gelombang ketiga pula akan bermula lewat Februari, apabila penduduk kembali ke tempat kerja selepas musim perayaan.Sebuah institut penyelidikan di Amerika Syarikat menyatakan, sehingga sejuta rakyat China mungkin kehilangan nyawa akibat jangkitan COVID-19 pada tahun depan. - REUTERS


Tiktok nafi jalankan operasi haram di Taiwan

TAIPEI, 19 Disember-Pemilik Tiktok di China pada isnin menafikan menubuhkan sebuah syarikat subsidiari di Taiwan selepas pihak berkuasa pulau itu berkata mereka sedang menyiasat aplikasi media sosial itu kerana menjalankan operasi haram.Majlis Hal Ehwal Tanah Besar (MAC), badan penggubal dasar China tertinggi Taiwan, berkata kabinet telah meminta penyiasatan pelbagai agensi mengenai isu keselamatan yang dikemukakan oleh TikTok awal bulan ini.Kes itu juga diserahkan kepada pendakwa raya bagi siasatan lanjut.Ini berikutan dakwaan sebuah syarikat tempatan terlibat dalam aktiviti perniagaan di Taiwan bagi pihak ByteDance, firma induk TikTok China, kata MAC.Platform internet dan media sosial China dilarang daripada menjalankan perniagaan di Taiwan di bawah undang-undang tempatan. Laporan terbaru yang mendakwa ByteDance telah menubuhkan anak syarikat di Taiwan adalah tidak betul," kata seorang jurucakap kepada AFP.Aplikasi tiktok boleh didapati di Taiwan,tetapi tidak popular di negara berkenaan.

(Tiktok menafikan menubuhkan syarikat subsidari di Taiwan/ FOTO HIASAN)

Akhbar Taiwan Liberty Times melaporkan pada hari Isnin bahawa anak syarikat yang disiasat merupakan sebuah syarikat yang ditubuhkan pada 2018, menukar namanya kepada ByteDance Taiwan Ltd Co pada November.Taiwan telah lama memberi amaran bahawa negara itu sedang menerima maklumat palsu dan intipan dari China.Perkara itu telah meningkatkan penelitian terhadap perniagaan China dalam beberapa tahun kebelakangan ini dan mengenakan peraturan pelaburan ke atas pelbagai sektor utama, termasuk industri semikonduktor di pulau itu.MAC menyifatkan TikTok sebagai risiko keselamatan."Dalam beberapa tahun kebelakangan ini, China telah menggunakan TikTok dan video pendek lain bagi menjalankan operasi kognitif bagi tujuan menyusup ke negara lain," katanya dalam satu kenyataan lewat Ahad."Terdapat juga risiko tinggi maklumat peribadi pengguna dikumpul untuk kerajaan China," katanya.Hubungan antara Beijing dan Taipei berada pada tahap yang paling teruk dalam beberapa tahun.


Taiwan siasat TikTok, dakwa beroperasi secara haram

TAIPEI, 19 Disember - Kerajaan Taiwan melakukan siasatan terhadap platform media sosial TikTok milik China, kerana disyaki mengendalikan anak syarikat itu secara haram di pulau berkenaan.Taiwan turut memberi amaran bahawa platform media sosial itu digunakan oleh Beijing untuk menyebarkan maklumat yang tidak benar.TikTok yang tidak digunakan secara meluas di Taiwan, semakin tertekan terutama di Amerika Syarikat (AS) kerana bimbang China akan menggunakan platform itu untuk mengakses data peribadi para pengguna, yang dinafikan oleh syarikat tersebut.Pada 9 Disember lalu, Kabinet mendapati TikTok mengendalikan "operasi komersial secara haram" di Taiwan.Akhbar Taiwan, Liberty Times melaporkan pemilik TikTok, ByteDance, menubuhkan sebuah anak syarikat di pulau itu untuk menarik pelanggan dan perniagaan.Pada masa yang sama agensi itu melanggar undang-undang Taiwan yang mana tidak membenarkan sebarang platform media sosial dari China beroperasi di pulau tersebut.

Kerajaan Taiwan khususnya penguasa undang-undang-undang di pulau tersebut sedang menjalankan siasatan.Taiwan turut melarang jabatan kementerian daripada menggunakan aplikasi buatan China seperti TikTok.Facebook dan Instagram, kedua-duanya dimiliki oleh Meta Platforms (META. O), adalah platform media sosial yang paling banyak digunakan di Taiwan.Namun TikTok menjadi semakin popular di kalangan golongan muda.Pada tahun 2019, Taiwan meluluskan undang-undang anti-penyusupan, ia merupakan sebahagian daripada usaha Taiwan selama bertahun-tahun ke atas China yang mempengaruhi politik dan proses demokrasi, ahli politik dan media melalui dana haram - REUTERS


Kapal perang Thailand karam, 33 tentera laut dikhuatiri hilang

BANGKOK, 19 Disember - Tiga kapal tentera laut dan dua helikopter dikerahkan untuk mencari 33 anggota tentera laut yang hilang di perairan wilayah Prachuap Khiri Khan, selatan Bangkok, semalam.Mereka dilaporkan hilang selepas kapal perang HTMS Sukhothai mengalami kerosakan enjin dan kemudian karam sebelum tengah malam di sekitar 20 batu nautika dari pantai Thailand.Menurut tentera laut Thailand, operasi mencari dan menyelamat yang dijalankan dalam keadaan cuaca buruk semalam berjaya menyelamatkan 73 daripada 106 orang yang berada di atas kapal berkenaan.Bagaimanapun, 33 anggota tentera yang lain terpaksa meninggalkan kapal tersebut.

(Kapal perang HTMS Sukhothai karam/FOTO TWITTER)

Tentera laut Thailand memuat naik gambar dan video ke laman Twitter yang menunjukkan sekumpulan kakitangan memakai jaket berwarna jingga dalam bot sedang mendayung jauh daripada kapal dalam keadaan gelap ketika laut bergelora. Namun tidak jelas berapa jumlah bot yang digunakan oleh mereka.Jurucakap tentera laut, Laksamana Pogkrong Monthardpalin berkata, The Sukhothai merupakan kapal perang yang dibina di Amerika Syarikat dan digunakan sejak 1987, dipukul ombak kuat pada Ahad sehingga menyebabkan kapal tersebut senget ke sebelah kemudian dinaiki air laut - REUTERS


Korea utara lancar ujian peringkat akhir satelit perisik

(Peluru berpandu balisitik dilancarkan awal pagi tadi/FOTO AFP)

SEOUL, 19 Disember - Media rasmi Korea Utara KCNA melaporkan negara itu telah menjalankan ujian peringkat akhir yang penting pada Ahad dalam pembangunan satelit perisik, yang ingin disiapkan menjelang April tahun depan.Dua peluru berpandu balistik jarak sederhana itu dilancarkan awal pagi tadi dan terbang sejauh kira-kira 500 kilometer.Laporan itu disiarkan sehari selepas tentera Korea Selatan dan Jepun melaporkan pelancaran dua peluru berpandu balistik jarak sederhana dari Korea Utara ke arah pantai timur.KCNA melaporkan, ujian yang dilancarkan di barat laut negara itu adalah sebahagian daripada semakan terhadap keupayaan Korea Utara untuk merakam imej satelit, menghantar data, dan mengawal satelit dari bumi.

Korea Utara dilaporkan telah melancarkan jumlah peluru berpandu yang tinggi untuk tahun ini.Ia termasuk peluru berpandu balistik rentas benua yang berupaya menyasarkan Amerika Syarikat, sekali gus melanggar sekatan-sekatan antarabangsa. - AFP


Serangan berhampiran Kirkuk ragut 9 nyawa polis Iraq

NAJAF, 19 Disember - Sekurang-kurangnya sembilan anggota polis persekutuan Iraq terbunuh pada Sabtu dalam serangan berhampiran Kirkuk. Menurut polis dan sumber kerajaan, saki-baki militan Daesh masih aktif, dan dipercayai seorang penyerang terbunuh manakala dua anggota polis turut cedera dalam serangan itu.Pegawai yang enggan nama disiarkan berkata, letupan bom pada mulanya menyasarkan sebuah trak pengangkut diikuti dengan serangan kecil berhampiran perkampungan Chalal al-Matar.

Sehingga kini, tiada kumpulan mengaku bertanggungjawab atas serangan itu.Perdana Menteri Iraq Mohammed Shia al-Sudani telah mengarahkan menghantar komander polis persekutuan ke kawasan itu untuk siasatan lanjut. - REUTERS


19 terkorban letupan lori tangki minyak dalam terowong di Afghanistan

(Kakitangan perubatan mengusung mayat mangsa yang kehilangan nyawa selepas lori tangki minyak terbakar dalam terowong laluan Salang di bandar Charikar pada Ahad/FOTO AFP)

CHARIKAR, 19 Disember - Sebuah lori tangki minyak terbalik dan terbakar di terowong Salang pada Sabtu di Wilayah Parwan utara Kabul.Kemalangan itu meragut nyawa sekurang-kurangnya 19 orang dan mencederakan 32 yang lain, kata gabenor Parwan, Hekmatullah Shamim.Kejadian itu menyebabkan para pengembara di kedua-dua laluan pergunungan itu terkandas."Sebuah lori tangki minyak terbalik dan terbakar di terowong Salang dan menyebabkan beberapa kenderaan lain terbakar," kata Kementerian Kerja Raya Hamidullah Misbah.

(Antara mangsa yang tercedera dalam kejadian letupan lori tangki minyak dalam terowong/FOTO AFP)

Abdullah Afghan Mal, pegawai kanan kesihatan di Parwan, berkata antara mangsa terkorban ialah wanita dan kanak-kanak yang mengalami kelecuran teruk."Sangat sukar untuk mengenal pasti jantina mangsa yang maut dalam kemalangan itu, sama ada mangsa adalah lelaki ataupun perempuan," katanya.Laluan itu kini ditutup kepada laluan trafik manakala pasukan penyelamat dan helikopter dikerahkan ke tempat kejadian. - AFP


Salji tebal melanda Moscow

MOSCOW, 19 Disember- Salji melanda Moscow pada Ahad menyebabkan berpuluh-puluh penerbangan di lapangan terbangnya ditangguh dan dibatalkan, selain kesesakan lalu lintas.Menurut media tempatan, ketinggian litupan salji mencecah hampir 40 cm iaitu jumlah paling banyak dicatatkan sejak 1989.Penduduk Moscow dilihat cuba menggali salji yang telah menutupi kenderaan mereka, dan pejalan kaki terpaksa melalui timbunan di atas turapan ketika pembersihan salji dilakukan.Pihak berkuasa memaklumkan mereka menghantar hampir 120,000 pekerja dan 12,000 unit peralatan khas untuk kerja-kerja pembersihan.Sementara itu, Datuk Bandar Sergei Sobyanin berkata bahawa semua perkhidmatan berfungsi seperti biasa.-REUTERS

(Pihak berkuasa memaklumkan mereka menghantar hampir 120,000pekerja dan 12,000 unit peralatan khas untuk kerja-kerja pembersihan/Foto Reuters)


Pemuda Belanda maut bunga api meletup di muka

THE HAGUE, 19 Disember- Seorang pemuda Belanda meninggal dunia di hospital selepas mengalami kecederaan parah di muka selepas terkena letupan kuat bunga api.Menurut pihak polis, dua lelaki telah membakar bunga api di bandar Ridderkerk dekat Rotterdam sejurus sebelum tengah malam, pada hari Sabtu."Letupan kuat itu terkena muka mangsa yang berusia 24 tahun," katanya dalam satu kenyataan."Pemuda tersebut cedera parah sebelum dibawa ke hospital dan meninggal dunia beberapa jam kemudian," kata polis.

(Menurut polis, pemuda tersebut cedera parah sebelum dibawa ke hospital dan meninggal dunia beberapa jam kemudian/Foto hiasan)

Polis menahan seorang lelaki berusia 29 tahun dan merampas dua bunga api.Seorang lelaki berusia 62 tahun turut ditahan.Polis memberitahu, siasatan sedang dilakukan dan meminta orang ramai yang mempunyai maklumat dan merakam kejadian, tampil membuat laporan.-AFP


'Hollywood Cat' derita sakit terpaksa 'ditidurkan'

CALIFORNIA, 18 Disember- Seekor singa gunung yang terkenal di kawasan Los Angeles dan digelar 'Hollywood Cat' terpaksa dimatikan secara euthanasia atau mematikan atas dasar belas kasihan oleh pegawai kehidupan liar, semalam.'Hollywood Cat' ditangkap oleh pegawai hidupan liar pada awal bulan ini selepas dikesan mengalami beberapa kecederaan dipercayai akibat dilanggar kenderaan.Setelah ia diperiksa, Jabatan Ikan dan Hidupan Liar California (CDFW) memberitahu pakar menemui trauma yang ketara iaitu pada kepala, mata kanan dan organ dalaman haiwan itu.Lebih menyedihkan, singa jantan berusia kira-kira 12 tahun itu turut menderita penyakit buah pinggang kronik, penurunan berat badan dan jangkitan parasit pada seluruh kulit serta arthritis."Kesemua penyakit berkenaan disahkan tidak dapat dipulihkan serta mendatangkan sakit yang tidak terhingga kepada haiwan malang tersebut."Berdasarkan faktor-faktor ini, pakar sebulat suara melakukan euthanasia secara bius terhadapnya."Ia telah 'ditidurkan secara terhormat' pada Sabtu, pukul 9.00 pagi di Taman Safari Zoo San Diego," kata CDFW.Selama bertahun-tahun, singa gunung itu diketahui hidup dan berkeliaran di sekitar papan tanda Hollywood di Los Angeles hingga mendapat gelaran 'Hollywood Cat'. -Reuters


Elon Musk tarik balik sekatan akaun Twitter milik wartawan

SAN FRANCISCO, 18 Disember- Elon Musk menarik balik keputusan menyekat akaun Twitter milik beberapa wartawan pada Jumaat.Sebelum ini, sekurang-kurangnya lapan akaun Twitter disekat atas dakwaan mendatangkan bahaya kepada Musk kerana mendedahkan lokasi masa nyata (real time) jutawan itu.Antara akaun yang disekat tanpa sebarang notis atau penjelasan ialah Matt Binder dari Mashable, Donie O'Sullivan dari CNN, Ryan Mac dari The New York Times, Drew Harwell dari The Washington Post, Micah Lee dari The Intercept, Steve Herman dari Voice of America dan wartawan bebas Aaron Rupar, Keith Olbermann dan Tony Webster."Akaun yang menjejaki keberadaan saya akan dikembalikan sekarang," menurut perkongsian Musk di Twitter pada Jumaat.Keputusan itu dibuat sehari selepas platform itu menyekat akaun popular, @ElonJet yang dikhususkan menjejaki pesawat peribadi Musk."Tiada masalah untuk mengkritik saya sepanjang hari, tetapi ia menjadi masalah jika menyiarkan maklumat lokasi secara masa nyata saya dan membahayakan keluarga saya," demikian perkongsian Musk menerusi Twitter pada Khamis.


Hat Yai dilanda banjir selepas dua hari hujan

(Foto FB สถานีวิทยุ ม.อ.หาดใหญ่ - PSU Broadcast)

SONGKHLA, 18 Disember- Hujan lebat berterusan selama dua hari menyebabkan selatan Thailand termasuk Hat Yai dilanda banjir hari ini, lapor Bangkok Post."Jalan lama antara daerah Muang dan Hat Yai ditutup pada pagi Ahad," lapornya.Orang ramai yang ingin melakukan perjalanan antara kedua-dua daerah dinasihatkan supaya mengelak jalan lama dan mengambil lebuh raya yang lebih baharu iaitu Jalan Lopburi Ramet.Selain itu, banyak bahagian jalan raya termasuk di Ban Khuan Hin dan Ban Bangkhan dinaiki air dan tidak dapat dilalui kenderaan kecil.Bangkok Post turut memaklumkan, air sedang dipam keluar dari kawasan banjir di bandar Tambon Phawong yang ketika ini masih dituruni hujan.Di daerah Rattaphum, jalan dari pekan daerah ke persimpangan Khuha juga dinaiki air. "Pemandu yang dalam perjalanan dari Satun ke Rattaphum dinasihatkan untuk menggunakan lebuh raya lama Phetkasem," lapornya -Bangkok Post

(Foto FB Phuket Route 402/ Cherdchai Ongsakul)


Akuarium meletup dan cetus ‘tsunami’, 1,500 ikan mati

(Letupan di Akuarium AquaDom melepaskan sejuta liter airdan ribuan ikan mati/AFP)

BERLIN, 18 Disember- Akuarium gergasi di dalam sebuah hotel di Jerman meletup dan mencetuskan ‘tsunami’ yang menyebabkan kerosakan besar pada Jumaat.Kesemua 1,500 ikan tropika yang berada di dalamnya turut mati dalam kejadian sekitar pukul 5.50 pagi (waktu tempatan)Akuarium setinggi 24.99 meter yang juga digambarkan sebagai tangki silinder terbesar di dunia itu terletak di ruang legar Hotel Radisson Blu, di sini.Dua orang dilaporkan cedera akibat terkena serpihan kaca dan menerima rawatan di hospital.Letupan di Akuarium AquaDom itu melepaskan sejuta liter air ke lobi dan memutuskan bekalan elektrik di hotel tersebut.Dua orang cedera akibat terkena serpihan kaca dan menerima rawatan di hospital."Mujur kejadian berlaku pada awal pagi, kerana jika pada waktu biasa, akuarium berkenaan menjadi tumpuan utama pengunjung hotel."Walaupun kemusnahan dahsyat, kami bernasib baik kerana ramai tidak cedera parah."Malangnya, tiada seekor pun daripada 1,500 ikan itu dapat diselamatkan," kata Datuk Bandar Berlin, Franziska Giffey kepada pemberita di sini.Difahamkan ketika kejadian, terdapat kira-kira 300 orang menginap di hotel berkenaan termasuk ahli parlimen Jerman, Sandra Weeser.Usaha turut dilakukan untuk menyelamatkan tambahan 400 hingga 500 ekor ikan kecil yang ditempatkan di dalam akuarium lain di bawah lobi hotel tersebut kerana tanpa bekalan elektrik, haiwan itu tidak dapat menerima oksigen yang diperlukan untuk terus hidup.Pelbagai pertubuhan termasuk Zoo Berlin menawarkan untuk mengambil ikan-ikan yang masih hidup. -AFP


Piala Dunia: Jersi 'gergasi' Messi di ruang udara

ROSARIO, 18 Disember- Jersi pasukan bola sepak Argentina nombor 10 bersaiz 'gergasi' menghiasi ruang udara di sini.

Rakaman berdurasi 1.01 minit tersebut dimuat naik oleh pemilik akaun Twitter 'ConclusionRos'.

Nombor 10 merupakan jersi milik penyerang Argentina, Lionel Messi yang lahir di sini, sekali gus menjadi kebanggaan penduduk Rosario.

Jersi 'gergasi' berkenaan diterbangkan menerusi sebuah helikopter pada minggu lalu sebelum perlawanan separuh akhir Piala Dunia Qatar 2022 antara Argentina dan Croatia.Argentina mara ke pentas akhir Piala Dunia FIFA 2022 selepas membenam Croatia 3-0 dalam perlawanan yang berlangsung di Stadium Lusail di Al Daayen, Qatar pada Selasa.Dengan kemenangan itu, Argentina akan menentang penyandang juara Perancis dalam perlawanan akhir, malam ini.

Argentina, antara pasukan gergasi bola sepak Amerika Selatan memenangi dua kejohanan Piala Dunia pada 1978 dan 1986. -AFP


Leo Varadkar dilantik PM Ireland buat kali kedua

(Michael D.Higgins (kiri) menyerahkan tugas sebagai Perdana Menteri kepada Leo Varadkar di Dublin/Foto AFP/Ireland's Government Information Service)

DUBLIN, 18 Disember- Bekas Timbalan Perdana Menteri Ireland yang juga ketua parti Fine Gael, Leo Varadkar dilantik sebagai perdana menteri baharu Ireland pada Sabtu.

Ini adalah kali kedua Varadkar dilantik sebagai perdana menteri Ireland selepas menjawat jawatan itu pada Jun 2017.Seramai 87 ahli Dewan Rakyat mengundi menyokong pencalonannya sebagai perdana menteri manakala 62 ahli menentang.Selepas pelantikannya, Varadkar mengumumkan rombakan kabinet yang mana bekas Perdana Menteri Ireland, Micheal Martin dilantik sebagai timbalan perdana menteri serta menteri bagi hal ehwal luar dan pertahanan yang baharu, manakala bekas Menteri Luar dan Pertahanan Simon, Coveney dilantik sebagai menteri bagi perusahaan, perdagangan dan pekerjaan.Bekas Menteri Kewangan, Paschal Donohoe dilantik sebagai menteri bagi perbelanjaan awam dan pembaharuan, manakala bekas Menteri bagi Perbelanjaan Awam dan Pembaharuan, Michael McGrath memegang jawatan sebagai menteri kewangan baharu.Kabinet baharu dijangka akan mengadakan mesyuarat pertamanya pada malam Sabtu. -AFP


Perbicaraan sekumpulan lelaki serang penyokong Maghribi ditangguh ke bulan depan

(Marc de Caqueray-Valmenier, yang disyaki pernah menjadi ketua kumpulan ekstrim kanan Zouaves Paris turut ditahan polis susulan serangan terhadap penyokong Maghribi / TWITTER)

PARIS, 18 Disember- Mahkamah Paris pada Sabtu menangguhkan perbicaraan tujuh lelaki yang dikaitkan dengan sayap kanan yang disyaki telah merancang untuk menyerang penyokong Maghribi selepas aksi separuh akhir Piala Dunia menentang Perancis.Polis menahan kesemua lelaki tersebut bersama berpuluh-puluh yang lain di sebuah bar pada petang Rabu selepas perlawanan Perancis dan Maghribi berakhir.Sementara yang lain dibebaskan tanpa pertuduhan.Sumber polis berkata mereka mengesyaki ketujuh-tujuh suspek berusia awal hingga pertengahan 20-an menuju ke Champs Elysees untuk berdepan dengan peminat Maghribi di sana.Mereka termasuk Marc de Caqueray-Valmenier, 24, yang disyaki pernah menjadi ketua kumpulan ekstrim kanan Zouaves Paris, yang diharamkan pada Januari.Pihak pendakwaan berkata mereka mengesyaki beliau telah menganjurkan perhimpunan di bar tersebut dan mengajak lebih ramai orang bertemu di sana dengan tujuan kononnya untuk 'mempertahankan bendera' menentang orang Maghribi.Kesemua defendan dibebaskan dengan ikat jamin sementara menunggu perbicaraan mahkamah seterusnya, 13 Januari depan.Kira-kira 115 orang telah ditangkap di Paris selepas perlawanan menentang Maghribi Rabu, dan pertempuran turut berlaku Sabtu lalu selepas kemenangan suku akhir Perancis ke atas England. Polis melepaskan gas pemedih mata untuk menyuraikan orang ramai.Sementara itu kira-kira 14,000 pegawai polis akan ditugaskan di seluruh Perancis pada Ahad bagi berdepan sebarang kemungkinan ketika perlawanan Perancis menentang Argentina pada aksi akhir Piala Dunia. -AFP


Ampiot, dinobat Miss France 2023

DÉOLS, 18 Disember- Indira Ampiot, seorang pelajar komunikasi berusia 18 tahun, telah dinobatkan sebagai Miss France 2023 pada malam Sabtu.Ampiot, Miss Guadeloupe menerima mahkota kejuaraan berupa tiara perak dan biru daripada Miss France 2022, Diane Leyre.Semasa pertandingan itu, Ampiot telah memperjuangkan wanita yang menghidap kanser dan menyatakan sokongan kepada Perancis di Piala Dunia, serta mengakhiri ucapannya dengan "Allez les Bleus!"Pertandingan tahun ini menyaksikan syarat kelayakan dilonggarkan sedikit berbanding sebelum ini yang mengehadkan kemasukan kepada wanita tanpa anak berumur antara 18 dan 24 yang sekurang-kurangnya 1.70 meter (5.6 kaki).Kini, mana-mana wanita berumur lebih 18 tahun dari sebarang ketinggian dan status melahirkan anak dibenarkan menyertai pertandingan tersebut.Tidak ketinggalan, peserta bertatu juga dibenarkan buat kali pertama.Malah, wanita transgender yang mempunyai rekod status sivil wanita juga dibenarkan untuk bertanding, menurut Alexia Laroche-Joubert, Presiden Persatuan Miss France.Pertandingan itu masih mengekalkan ciri-ciri asas seperti persembahan bakat, persalinan kostum, pose menarik. -AFP


HAMAS sambut 35 tahun penubuhan

GAZA, 18 Disember-Beribu-ribu penduduk Palestin mengambil bahagian dalam sambutan ulang tahun ke-35 Pergerakan Hamas yang diadakan di Tebing barat.Hamas yang ditubuhkan pada 1987 memenangi pilihan raya Parlimen Palestin pada Januari 2006 tetapi kekal disenarai hitamkan oleh Kesatuan Eropah (EU) dan Amerika Syarikat kerana enggan mengiktiraf rejim Israel.Di bandar Gaza, Penyokong Hamas yang hadir dalam perhimpunan besar-besaran dengan lautan bendera hijau, menyatakan; mereka berikrar untuk menghapuskan kekejaman Israel.

Hamas diasaskan oleh Syeikh Ahmed Yassin dari bahagian Gaza al-Ikhwanul al-Muslimin. Sejak penubuhannya, Hamas telah melancarkan serangan balas terhadap negara haram Zionis yang menakluki wilayah Palestin.Sehingga ke hari ini; Hamas terus berjuang membebaskan Baitulmaqdis daripada terus dijajah oleh Israel.Gerakan Islam itu beberapa kali berperang menentang rejim haram Israel sejak tahun 2007.-AFP

(Penyokong HAMAS membawa gambar bekas pemimpin, Yaseer Arafat ketika sambutan ke-35 tahun penubuhan pergerakan tersebut / FOTO AFP)


Presiden Argentina beri sokongan dari rumah

BUENOS AIRES, 18 Disember- Presiden Argentina Alberto Fernandez berkata beliau akan menonton perlawanan akhir Piala Dunia antara pasukan kebangsaannya dan Perancis dari rumah, dan bukan secara langsung dari Qatar.“Seperti berjuta-juta rakan senegara saya, saya akan menikmati perlawanan akhir Piala Dunia di tempat sendiri,” katanya pada Ahad di Twitter."Saya akan mengharungi detik hebat ini seperti yang saya ada sehingga sekarang, bersama-sama dengan rakyat saya," katanya.Fernandez adalah peminat setia Argentinos Juniors, pasukan dari mana bintang bola sepak Diego Maradona muncul.Rakan sejawat Fernandez dari Perancis, Emmanuel Macron, bagaimanapun, akan menghadiri perlawanan akhir itu sendiri, kata pegawainya.Pada Rabu, Macron hadir menyaksikan kemenangan Perancis ke atas Maghribi di separuh akhir. -AFP


Perang Rusia-Ukraine: Penduduk Kyiv terpaksa bergelap

KYIV, 18 Disember - Serangan terbaru peluru berpandu Rusia menyebabkan beberapa bandar di Ukraine bergelap.Bekalan elektrik di hospital dan infrastruktur kritikal lain terputus selepas serangan Rusia yang menyasarkan stesen jana kuasa negara itu.

Datuk Bandar Kyiv, Vitali Klitschko berkata satu pertiga daripada penduduk bersesak-sesak ke stesen metro bawah tanah selepas siren serangan berbunyi.Sejak Oktober lalu, Rusia meneruskan serangan udara terhadap infrastruktur yang dikatakan oleh Moscow sebagai kemudahan berkaitan tentera.Kerosakan loji tenaga di bahagian utara, selatan dan tengah negara Ukraine akan mengambil masa lebih lama untuk dipulihkan .Syarikat Tenaga Ukraine kini berusaha membaik pulih infrastruktur kritikal seperti hospital, kemudahan bekalan air dan loji rawatan kumbahan.-AFP


Perancis selamatkan 166 pendatang dari perairan sejuk

(Pendatang memikul bot ketika mereka bersiap untuk meninggalkan pantai Gravelines, berhampiran Dunkirk, utara Perancis pada 12 Oktober 2022, dalam percubaan untuk menyeberangi Selat Inggeris / AFP)

LILLE, 18 Disember- Lebih 160 pendatang yang menuju ke England dengan bot kecil telah diselamatkan dari perairan sejuk di Selat Inggeris selepas bot yang dinaiki mengalami kerosakan.Kira-kira 50 orang di atas bot tersebut telah diselamatkan oleh kapal Tentera Laut dan dibawa ke pelabuhan Calais, kata pegawai maritim Perancis.Sebuah lagi kapal Tentera Laut menyelamatkan 31 pendatang lain yang karam di kawasan yang sama dan membawa mereka ke pelabuhan Boulogne.Pengawal pantai membawa 45 orang lagi ke darat di Calais selepas mereka membuat panggilan kecemasan, manakala bot penyelamat pergi untuk membantu 40 orang lagi.Kesemuanya diuruskan oleh perkhidmatan menyelamat.Lebih 40,000 pendatang telah sampai ke England dengan menaiki bot dari utara Perancis tahun ini, mempertaruhkan nyawa mereka untuk menyeberangi salah satu laluan perkapalan paling sibuk di dunia, selalunya dalam keadaan cuaca buruk.Rabu lalu, sekurang-kurangnya empat pendatang maut apabila kapal yang dinaiki mereka mengalami kerosakan dan karam di pelabuhan Dover di selatan Inggeris.Tragedi itu berlaku hanya lebih setahun selepas sekurang-kurangnya 27 orang maut di selat tersebut dalam kejadian lain.Kerajaan UK cuba meluluskan undang-undang baharu untuk menghalang rekod bilangan pendatang daripada cuba menyeberangi Selat Inggeris, termasuk membuat sebarang ketibaan seumpamanya tidak boleh diterima untuk tuntutan suaka. -AFP

(Pendatang yang diselamatkan ketika cuba menyeberangi Selat Inggeris, diiringi dari bot Pasukan Sempadan UK sebaik tiba di Marina di Dover, tenggara England, pada 14 Disember 2022 / AFP)


Lagi pelancaran peluru baslistik tidak dikenali oleh Pyongyang

SEOUL, 18 Disember- Korea Utara sekali lagi melancarkan peluru berpandu balistik tidak dikenali pada Ahad, beberapa hari selepas Pyongyang mengumumkan kejayaan ujian motor bahan api pepejal untuk sistem senjata baharunya."Korea Utara melepaskan peluru berpandu balistik yang tidak dikenali ke Laut Timur," kata Ketua Turus Bersama Korea Selatan, merujuk kepada perairan yang juga dikenali sebagai Laut Jepun.Pelancaran pada Ahad diadakan beberapa hari selepas Korea Utara menguji motor bahan api pepejal tujahan tinggi, dengan media kerajaan menyifatkan ia sebagai ujian penting untuk pembangunan satu lagi sistem senjata strategik jenis baharu.Meski sekatan antarabangsa yang berat terhadap program senjatanya, Pyongyang telah membina senjata peluru berpandu balistik antara benua (ICBM).Namun, semua ICBM yang diketahui adalah bahan api cecair, dan pemimpin Korea Utara Kim Jong Un meletakkan keutamaan strategik bagi membangunkan enjin bahan api pepejal untuk peluru berpandu yang lebih maju.Kim berkata tahun ini dia mahu Korea Utara mempunyai kuasa nuklear paling berkuasa di dunia, dan mengisytiharkan negaranya sebagai negara nuklear yang 'tidak dapat dipulihkan'.Senarai cita-citanya didedahkannya tahun lalu termasuk ICBM bahan api pepejal yang boleh dilancarkan dari darat atau kapal selam.Ujian motor terbaharu adalah satu langkah ke arah matlamat itu, tetapi tidak jelas sejauh mana Korea Utara telah mencapai pembangunan peluru berpandu sedemikian, kata penganalisis.Pyongyang telah menjalankan gelombang ujian senjata yang tidak pernah berlaku sebelum ini tahun ini, termasuk pelancaran ICBM tercanggihnya. -AFP


Iran tahan pemenang 'Oscar' atas dakwaan menyokong tunjuk perasaan antikerajaan

TEHRAN, 17 Disember- Kerajaan Iran pada sabtu lalu telah menahan pelakon wanita Iran terkenal, Taraneh Alidoosti kerana didakwa menyokong demonstrasi antikerajaan.Menurut laporan IRNA, Taraneh dipenjarakan seminggu selepas memuatnaik kenyataan di instagram miliknya yang menzahirkan sokongan terhadap Mohsen Shekari, individu pertama yang dijatuhi hukuman mati kerana tuduhan jenayah ketika tunjuk perasaan berlaku di seluruh Iran."Namanya Mohsen Shekari. Setiap pertubuhan antarabangsa melihat kematiannya, namun tiada sebarang tindakan bagi membela.Adalah sesuatu yang kejam kepada kemanusiaan sejagat", tulis Tareneh di Instagramnya.Ketika ditahan, Taraneh dilaporkan tidak membawa sebarang dokumen atau bukti bagi mempertahankan diri.

(Pelakon wanita terkenal Iran, Taraneh Alidossti / FOTO REUTERS)

Laporan IRNA juga menyebut beberapa selebriti Iran turut bakal didakwa kerana menghasilkan kandungan yang bersifat provokatif.Pada 2020, Tareneh dipenjarakan selama lima bulan selepas mengkritik di twitternya tindakan polis yang memaksa kod etika pemakaian hijab di Iran.Taraneh Alidoosti membintangi filem "The Salesman" yang memenangi anugerah Oscar bagi Filem Bahasa Asing terbaik pada 2016.Iran kini semakin terhimpit oleh protes besar-besaran sejak September lalu selepas kematian Mahsa Amini 22 tahun yang mati di penjara akibat kekejaman polis.Protes tersebut menjadi cabaran terbesar kerajaan Iran sejak Revolusi Islam pada 1979.-REUTERS


Polis Kanada rampas 2.5 tan candu disorok pada palet penghantaran di pelabuhan Vancouver

(Dadah yang dirampas / TWITTER Border Services PAC)

OTTAWA, 18 Disember- Polis Kanada merampas hampir 2.5 tan metrik opium yang disembunyikan dalam kontena yang transit melalui pelabuhan barat Vancouver, British Columbia.Agensi Perkhidmatan Sempadan Kanada (CBSA), yang mengumumkan rampasan pada lewat Jumaat, tidak menyatakan dari mana datangnya dadah itu, dan juga tidak menyatakan sama ada penemuan itu telah membawa kepada sebarang penahanan.Ejen perisikan CBSA bersama unit jenayah terancang Polis Diraja Kanada (RCMP) telah membuka siasatan pada September ke atas operasi penyeludupan yang berpotensi besar melibatkan kontena marin, kata agensi sempadan itu.Ia berkata pemeriksaan pada akhir Oktober terhadap kandungan 19 kontena mendedahkan dadah yang diseludup disembunyikan dalam ruang kosong palet penghantaran.Ia dikatakan sebagai sebahagian daripada kaedah penyembunyian bagi mengaburi mata pihak berkuasa.Dadah yang dirampas itu dianggarkan bernilai AS$50 juta, kata polis.CBSA tidak menyatakan mengapa rampasan itu hanya diumumkan pada masa ini, tetapi berkata siasatan diteruskan.Vancouver ialah pelabuhan tersibuk di Kanada, dan pelabuhan kemasukan utama untuk produk yang datang dari Asia.Selama bertahun-tahun, kemasukan opioid ke Amerika Utara, kebanyakannya diseludup dari Asia telah berkembang sehingga menimbulkan cabaran kesihatan awam yang besar untuk Kanada dan Amerika Syarikat.Di Amerika Syarikat, jumlah kematian akibat terlebih dos melibatkan orang berumur 10 hingga 18 tahun meningkat dua kali ganda dari 2019 hingga 2021, menurut kajian yang diterbitkan Khamis oleh Pusat Kawalan Penyakit (CDC) AS.Ia sekali gus memberi amaran tentang risiko pil tiruan yang mengandungi dos fentanyl yang boleh membawa maut. -AFP

(Palet penghantaran yang disalah guna untuk tujuan menyembunyikan dadah / TWITTER Border Services PAC)


Penulis Brazil, Nelida Pinon meninggal dunia

RIO DI JANEIRO, 18 Disember- Penulis Brazil Nelida Pinon, yang karyanya telah diterjemahkan ke lebih 30 bahasa, meninggal dunia pada Sabtu pada usia 85 tahun."Nelida Pinon meninggal dunia hari ini di sebuah hospital di Lisbon. Punca kematian masih belum disahkan," kata syarikat penerbitan Record dalam satu kenyataan.Mayatnya akan dihantar pulang ke Brazil dan dia akan dikebumikan di makam Akademi Persuratan Brazil (ABL), di tanah perkuburan di Rio de Janeiro."Ia satu kehilangan besar untuk kesusasteraan Brazil," kata presiden ABL Merval Pereira kepada Globonews.Dilahirkan di Rio de Janeiro pada tahun 1937, Pinon menerima Hadiah Putera Asturias untuk Kesusasteraan pada 2005, yang dianggap setara hadiah Nobel di Sepanyol, untuk semua kerjanya.Nelida Pinon, yang nama pertamanya adalah anagram datuknya, Daniel, telah menerbitkan sekitar 20 buah buku, termasuk novel The House of Passion (1972) dan The Republic of Dreams (1984), yang diilhamkan oleh kisah keluarganya yang berhijrah ke Brazil dari Galicia, Sepanyol.Dia juga menulis koleksi cerpen. Sebagai perintis dalam beberapa aspek, penulis Brazil itu dianugerahkan gelaran doktor falsafah menjadi dari Universiti Santiago de Compostela pada 1998, sekali gus menjadi wanita pertama mendapat anugerah itu dari univerisiti tersebut.Nelida Pinon menyertai Akademi Persuratan Brazil, yang setaraf dengan Akademi Perancis, pada tahun 1989, dan tujuh tahun kemudian menjadi wanita pertama yang mempengerusikannya sejak penubuhannya satu abad lebih awal. -AFP


PM Greece beri 10% subsidi pembelian makanan untuk setiap keluarga

ATHENS, 18 Disember- Perdana Menteri Greece, Kyriakos Mitsotakis mengumumkan 10% subsidi pembelian makanan kepada setiap isi rumah untuk membantu mengatasi beban inflasi.“Mulai Februari depan, kerajaan akan menampung 10% daripada pembelian setiap isi rumah selama enam bulan di pasar raya dan perniagaan makanan (kedai roti, kedai pastri, penjual ikan)."Langkah itu mencapai 650 juta Euro, jumlah yang akan dilindungi dengan mengenakan cukai kepada lebihan pendapatan dua kilang penapisan Greece."Individu akan menerima maksimum 220 Euro. Bagi keluarga besar, jumlah keseluruhan akan dihadkan pada 1,000 Euro," jelas Mitsotakis.

( Perdana Menteri Greece, Kyriakos Mitsotakis / FOTO AFP)

Penerima yang layak adalah isi rumah pendapatan 24,000 Euro setiap pasangan, dengan tambahan 5,000 Euro untuk setiap anak.Mitsotakis juga berkata subsidi elektrik dan gas asli akan dikekalkan. -AFP


Tiga maut, 17 cedera akibat gelombang besar di pantai Afrika Selatan

JOHANNESBURG, 18 Disember- Tiga maut dan 17 lagi cedera parah apabila ombak besar melanda pantai popular di bandar tenggara Durban, di Afrika Selatan.“Terdapat ombak besar yang menghanyutkan beberapa orang ke laut, tiga mati lemas dan 17 orang telah dibawa ke hospital,” Robert Mckenzie, jurucakap perkhidmatan responden pertama wilayah KwaZulu-Natal memberitahu AFP.Beliau berkata seorang daripada yang maut adalah kanak-kanak berusia sekitar tujuh atau lapan tahun.

Insiden itu berlaku sekitar pukul 5.00 petang (1500 GMT) di Bay of Plenty, salah satu pantai popular di bandar ketiga terbesar di Afrika Selatan itu. -AFP


Rakyat Iran adakan protes, tuntut keadilan kematian Mahsa Amini

IRAN, 17 Disember- Orang ramai turun ke jalanan di tenggara Iran, sambungan protes bulan keempat disebabkan kematian Mahsa Amini.Republik Islam itu menyaksikan gelombang demonstrasi sejak kematian Amini pada September lalu kerana didakwa melanggar kod pakaian ketat negara berkenaan untuk wanita.Menurut video yang dikongsi Hak Asasi Manusia Iran yang berpangkalan di Oslo, penunjuk perasaan di Zahedan, ibu kota wilayah Sistan-Baluchestan, melaungkan 'Matilah diktator', menyasarkan pemimpin tertinggi, Ayatollah Ali Khamenei.Sistan-Baluchestan yang terletak di sempadan tenggara Iran dengan Afghanistan dan Pakistan, menjadi tapak keganasan yang sering membawa maut walaupun sebelum protes di seluruh negara meletus.

Amini ditahan di Tehran pada 13 September lalu dan meninggal dunia tiga hari kemudian.Dia meninggal dunia dalam keadaan mencurigakan, didakwa kerana keganasan polis.Laporan koroner Iran menafikan kematian Amini disebabkan keganasan polis, sebaliknya dikaitkan dengan keadaan kesihatan sedia ada mangsa.Kematian Amini ketika berada dalam tahanan polis, mencetuskan pergolakan di negara itu, sekali gus menandakan cabaran terbesar kepada kepemimpinan Iran.- AFP


COVID-19: Pengendali rumah mayat di China alami masalah

BEIJING, 17 November- Pengendali rumah mayat di China mengalami kesulitan untuk pengebumian dan pembakaran.Beberapa pekerja dan pemandu yang disahkan positif COVID-19, terpaksa bertugas dalam keadaan sakit.Seorang kakitangan rumah pengebumian Miyun berkata permintaan pembakaran mayat meningkat."Terdapat permintaan yang semakin meningkat untuk perkhidmatan pembakaran mayat tetapi kami mempunyai ramai pekerja yang diuji positif, sekali gus menjejaskan operasi," katanya kepada REUTERS di sini.

Manakala petugas Rumah Pengebumian Huairou memberitahu, proses menunggu mengambil masa selama tiga hari sebelum mayat boleh dibakar.Bagaimanapun, mayat boleh dihantar ke Rumah Pengebumian Huairou sebelum petugas menguruskannya.Pihak berkuasa kesihatan China kali terakhir melaporkan kematian akibat COVID-19 pada 3 Disember lalu.


Putin jumpa tentera, bincang operasi khas di Ukraine

MOSCOW, 17 Disember- Presiden Rusia, Vladimir Putin telah mengadakan pertemuan dengan pegawai tertinggi tentera yang menguruskan tenteranya di Ukraine.Menurut Putin, pertemuan diadakan bersama Menteri Pertahanan Sergei Shoigu dan Ketua Turus Am, Valery Gerasimov.Beliau juga mengadakan perbincangan berasingan dengan komander daripada cawangan pertahanan yang berbeza."Perbincangan tersebut lebih kepada operasi khas ketenteraan di Ukraine. Menerusi pertemuan itu juga, cadangan jangka pendek dan sederhana turut dibincangkan," katanya ketika ditemu bual pemberita di sini.

Rusia melancarkan bertubi-tubi peluru berpandu ke atas beberapa bandar di Ukraine pada Jumaat.Serangan besar-besaran bermula Februari lalu masih masih berterusan sehingga ke hari ini, menyebabkan banyak nyawa terkorban termasuk kanak-kanak.


Kenaikan harga bahan api, pemandu bas anjur demonstrasi

MAAN, 17 Disember- Pemandu bas Jordan menganjurkan demonstrasi secara aman berhubung kenaikan harga minyak.Golongan pemandu di beberapa wilayah bahagian selatan negara itu telah melancarkan mogok yang telah berlangsung beberapa hari.Selain itu premis perniagaan turut ditutup pada Rabu sebagai protes peningkatan bahan api.

Media turut melaporkan kereta perisai pihak tentera banyak berada di jalan raya pada Jumaat.Keadaan bagaimanapun dilaporkan terkawal.- AFP


Konflik Rusia - Ukraine: Moscow tidak guna senjata biologi

GENEVA, 17 Disember- Rusia tidak akan menggunakan senjata biologi terhadap Ukraine.Tegas Timbalan Pengarah di Jabatan Kawalan Senjata Kementerian Luar Rusia, Konstantin Vorontsov, isu penggunaan senjata biologi langsung tidak timbul.Katanya, Rusia menggunakan bidang biologi untuk perkara-perkara yang dibenarkan sahaja."Moscow komited sepenuhnya terhadap kewajipan di bawah perjanjian antarabangsa iaitu larangan penggunaan senjata kimia dan biologi," katanya pada sidang media di sini.

Dakwa beliau persoalan berhubung penggunaan senjata biologi dari Rusia sengaja dibangkitkan sebagai usaha untuk mengalih masalah sebenar di Ukraine oleh Amerika Syarikat.Perang besar-besaran Rusia di Ukraine bermula pada akhir Februari lalu dan masih berterusan sehingga ke hari ini. - AFP


Vaksin COVID-19 boleh sedut diberi kepada rakyat China sebagai dos penggalak

BEIJING, 17 Disember- Penggunaan vaksin yang boleh disedut diberi kepada rakyat China pada Jumaat sebagai dos penggalak selepas jangkitan COVID-19 meningkat secara mendadak di negara itu.Peningkatan pengambilan vaksin penting bagi mencegah wabak berkenaan terutama dalam kalangan warga emas.Pengawal selia China meluluskan vaksin COVID-19 boleh sedut pertama di dunia untuk digunakan sebagai dos penggalak pada September lepas.

(Pegawai perubatan memberikan vaksin yang boleh disedut kepada salah seorang penduduk di China / Foto REUTERS)

Vaksin tersebut dihasilkan oleh firma farmaseutikal China CanSino Biologics.Firma berkenaan menyatakan bahawa vaksin tersebut telah selesai ujian klinikal di China, Hungary, Pakistan, Malaysia, Argentina dan Mexico.-REUTERS